
România e absentă în dezbaterea isto- 
riografică europeană. Pe piaţa ideilor, 
cum se spune, nu prea existăm. Răs¬ 
punderea o poartă cei care încă n-au 
aflat că istoria se face, astăzi, altfel, 
în orice caz nu reîncălzind la nesfârşit 
vechiul discurs naţionalist. 
Centenarul Marii Uniri, în loc să sti¬ 
muleze cercetări înnoitoare, riscă să 
se rezume la reafirmarea unor locuri 
comune. în memoria istorică a români ¬ 
lor a rămas doar o schemă mult simpli¬ 
ficată a procesului istoric desfăşurat 
între 1914 şi 1918. Toţi românii, cu pu¬ 
ţine excepţii, ar fi tras atunci într-o 
singură direcţie. Nu e chiar aşa! Ade¬ 
vărul, pur şi simplu, este mai complex 
şi mai nuanţat. 

Cuvânt înainte 


SPAŢIUL ROMÂNESC, privit de-a lungul veacurilor, 
prezintă o sumă de caracteristici contradictorii, 
de natură să complice judecata istoricului. Re¬ 
marcabil de unitar prin limba vorbită de toţi 
românii, dar şi, până nu demult, fragmentat te¬ 
ritorial şi politic (chiar şi cultural, într-o anumită 
măsură), cu identităţi regionale nu mai puţin 
pronunţate decât identitatea românească de an¬ 
samblu. Unitatea românească de astăzi îi îm¬ 
pinge pe mulţi istorici spre unificarea forţată a 
trecutului. România s-a creat, totuşi, într-o epocă 
relativ recentă; oricum, n-a fost programată cu 
milenii în urmă. Asta nu înseamnă să ignorăm 
elementele originare de unitate (limba, cu deo¬ 
sebire), care însă au devenit dominante şi deter¬ 
minante abia în era naţiunilor. E abuziv să-l 
tratăm pe Ştefan cel Mare pur şi simplu drept 

român. El e român din punctul nostru de vedere, 
din punctul lui de vedere şi al supuşilor săi era 
însă mai întâi de toate moldovean. Să nu con¬ 
fundăm ziua de ieri cu ziua de azi. Trăim acum, 
nu în vremea lui Ştefan cel Mare. Să fie atât de 
greu de înţeles? 

în ceea ce mă priveşte, încerc să înfăţişez, cât 
pot de echilibrat, problema alcătuirii României 
(din părţi asemănătoare, însă distincte). Mai e o 
chestiune care nu poate fi ocolită. Avem o ţară 
(aproape) întregită. Ce am făcut însă cu ea? Ce 
facem cu ea în prezent? Cât suntem de capabili 
să înfruntăm viitorul? Să recunoaştem deschis 
cum stau lucrurile, altminteri nu ne vom îndrepta 
nicicând. România nu arată deloc bine: e afectată 
de mari întârzieri şi de mari dereglări. Toate 
acestea, adunate, ar putea genera un amestec 
exploziv, de natură să pună în pericol inclusiv 
construcţia naţională. La 100 de ani de la Marea 
Unire, avem datoria să ne reparăm ţara. 



O istorie sub semnul unităţii neamului 


CEA MAI DE SEAMĂ ÎNFĂPTUIRE a românilor de-a 
lungul întregii lor istorii a fost însăşi crearea 
României: un nume inexistent pe harta Europei 
până dincolo de mijlocul secolului al XlX-lea. Is¬ 
toria, la un moment dat, şi-a iuţit mersul; în nu¬ 
mai câteva decenii, s-au alăturat, între aceleaşi 
hotare, toate ţinuturile româneşti sau cu popu¬ 
laţie majoritar (uneori, numai parţial) româ¬ 
nească: Moldova şi Ţara Românească, la 1859; 
Dobrogea, la 1878; Basarabia, Bucovina şi Tran¬ 
silvania, la 1918. A fost rezultatul dorinţei şi 
acţiunii românilor, se înţelege, dar a fost, intr-un 
sens mai larg, şi „meritul" istoriei, care a oferit, 
în câteva rânduri, un context cât se poate de 
favorabil realizării ţelurilor naţionale româneşti. 
Putem să ne imaginăm „istorii paralele" care 

n-ar fi condus neapărat spre România sau spre 
România Mare. Ce s-ar fi întâmplat dacă n-ar fi 
fost războiul Crimeii şi ar fi lipsit sprijinul pe 
care Napoleon III l-a acordat unioniştilor? După 
ce anexaseră Basarabia, ar fi înghiţit oare ruşii 
întreaga Moldovă? Dar fără Primul Război Mon¬ 
dial? Ce s-ar fi petrecut cu Austro-Ungaria şi cu 
românii cuprinşi între graniţele dublei monarhii? 
Istoria nu e scrisă dinainte. 

Odată ce, pe parcursul secolului al XlX-lea, 
obiectivul ideal al românilor a devenit (treptat) 
„România Mare", cu alte cuvinte cuprinderea 
întregii naţiuni române într-un singur stat, is¬ 
toria s-a scris - sau s-a rescris - în perspectivă 
unitară, tocmai pentru a justifica şi a pregăti 
unirea efectivă. Românii înţelegeau să se spri¬ 
jine nu doar pe dreptul „natural" (profilul etnic 
predominant românesc al regiunilor respective), 
ci şi pe un drept istoric nu mai puţin convingă¬ 
tor, a cărui menire era aceea de a dovedi unita¬ 
tea fundamentală, existentă încă din Antichitate, 
a întregului spaţiu românesc. Apelul la istorie, 
pentru a justifica diversele proiecte naţionale, 
este monedă curentă în secolul al XlX-lea: „secol 
al naţionalităţilor", „secol al istoriei" şi implicit 
„secol al istoriilor naţionale", al istoriilor inter¬ 
pretate în spirit naţional. Românii, aşadar, nu 
fac excepţie. Le este însă caracteristică prelun¬ 
girea până astăzi şi chiar consolidarea unei is- 

torii cu puternică încărcătură naţională, pusă 
în slujba ideologiei naţionale româneşti, cu ac¬ 
cent apăsat pe triada „vechime-unitate-conti- 
nuitate". După cum am spus, punctul de plecare 
al unei asemenea construcţii istoriografice tre¬ 
buie căutat în secolul al XlX-lea, dar relaţia mai 
apropiată şi mai directă conduce la naţional-co- 
munismul epocii Ceauşescu care, ca orice ideo¬ 
logie totalitară, a turnat interpretările istoriei 
în tipare unice, rigide şi obligatorii. Nu puţini 
istorici şi, în genere, mulţi dintre români sunt 
convinşi că aceasta şi numai aceasta este istoria 
„adevărată". Doar au învăţat-o la şcoală! 



Dacia: mitul fondator 


ÎN MOD FIRESC, CÂND VORBIM DESPRE ROMÂNI, înce¬ 
pem cu Dacia, marele mit fondator. In conştiinţa 
naţională, Dacia a devenit un fel de „dublu" al 
României, ocupând exact acelaşi teritoriu şi prefi¬ 
gurând, încă din Antichitate, unitatea românească 
modernă. Pentru a nu ne pierde în detalii, să ne 
adresăm direct lui Vasile Pârvan, strălucitul ar¬ 
heolog şi istoric al Antichităţii. Este instructiv de 
constatat cum nici el nu reuşeşte să evite „capcana" 
dacică. Dimpotrivă, se lasă prins în ea cu delectare. 
Iată două pasaje extrase din lucrările sale. 

„Dacia era un mare regat cu o bază etnică 
perfect omogenă, cu tradiţii istorice seculare, cu 
structură socială şi economică bine definită, cu o 
cultură înaintată de forme mai întâi influenţate 
de către civilizaţia celtică, apoi, timp de două 

veacuri înainte de Traian, de către civilizaţia ro¬ 
mană. Aici nu era vorba, ca în Dalmaţia, în Thra- 
cia, în Pannonia ori în Moesia, pur şi simplu de 
un oarecare număr de triburi barbare cu popu¬ 
laţie mai mult ori mai puţin numeroasă locuind 
un teritoriu destul de întins, totuşi lipsite de so¬ 
lidaritate politică şi naţională între ele, ci de o 
naţiune conştientă de ea însăşi." 1 

Şi al doilea fragment: „Geto-dacii au fost un 
popor de ţărani aşezaţi, statornici, supuşi şi cu 
frică de zeul lor, amărâţi de vecini cu nesfârşi¬ 
tele războaie şi prădăciuni şi sălbăticiţi şi ei de 
multe ori de ticăloşiile lor, totuşi veseli şi glu¬ 
meţi la vreme de pace, mânioşi şi cruzi numai 
la război, îndeobşte însă cu bun-simţ şi mereu 
întorcându-se la străvechea lor credinţă opti¬ 
mistă în zei şi în oameni". 2 

E teribilă ideologia, cum se aşază, fără mena¬ 
jamente, la masa de lucru a istoricului. Ţăranul 
dac, îl recunoaşteţi, este acelaşi cu ţăranul ro¬ 
mân, în varianta „sămănătoristă" din epocă. Iar 
Dacia e România Mare, stat naţional unitar, cu 
avantajul suplimentar, în cazul Daciei, al unei de¬ 
pline omogenităţi etnice (fără minorităţile, cam 
prea abundente, aflate în România Mare). 

1. Vasile Pârvan, Dacia, ediţia a V-a, Editura Ştiin¬ 
ţifică, Bucureşti, 1972, pp. 150-151. 

2. Idem, Getica: O protoistorie a Daciei, Cultura Na¬ 
ţională, Bucureşti, 1926, p. 173. 



12 De la Dacia antică la Marea Unire... 


O precizare: termenul „geto-daci“ e o invenţie 
modernă, o „găselniţă", dacă îmi este permis să 
mă exprim mai plastic. Izvoarele antice menţio¬ 
nează două popoare - sau mai degrabă grupuri 
etnice - distincte: geţii şi dacii. Chiar dacă ne 
place să credem că vorbeau aceeaşi limbă (după 
cum, nu prea convingător, afirmă geograful Stra- 
bon), aria lor de locuire şi identităţile respective 
sunt diferite (dacii, aşezaţi în principal în Tran¬ 
silvania, iar geţii la Dunăre şi în Dobrogea). S-a 
procedat la fuziunea lor, în scopul delimitării 
unui teritoriu pe deplin unificat, aidoma Româ¬ 
niei Mari, şi anunţător al acesteia. 

„DacismuT lui Pârvan apare însă aproape re¬ 
zonabil, în comparaţie cu curentul declanşat de 
Dacia preistorică , masiva şi fantasmagorica lu¬ 
crare a lui Nicolae Densuşianu (publicată postum, 
în 1913). Potrivit acestuia, românii sunt doar daci, 
nu şi romani; limba română se trage din limba 
vorbită de daci, nu din latină; asemănările cu 
latina se explică prin faptul că romanii şi limba 
latină îşi au începuturile tot în Dacia; de aici, din 
Dacia, s-a revărsat civilizaţia în Europa şi în 
întreaga lume. Bizara poveste nu a convins nici 
măcar pe un singur istoric profesionist, însă prin¬ 
tre nespecialişti, inclusiv unii intelectuali, a avut 
parte de un succes crescând: mai întâi, în rându¬ 
rile extremei drepte a anilor ’30, apoi printre is¬ 
toricii „de partid" ai epocii Ceauşescu. Şi astăzi 

partizanii acestei extravagante teorii continuă 
să-şi cultive credinţa, ţin congrese şi se manifestă 
în fel şi chip. Dacii, ca şi alte mituri româneşti, 
ajută la alinarea complexelor de inferioritate, pe 
care românii le au din plin. Să-i aşezi pe români 
la temelia civilizaţiilor, asta chiar că ar fi ridicol. 
Dar pe daci, pe nişte daci legendari, de ce nu? Şi 
cum dacii simt de fapt români, şi românii sunt 
daci... transferul de prestigiu se face de la sine în 
favoarea românilor. 

„Daciştilor" de tot soiul le-a dat cuvenita re¬ 
plică Alexandru Vulpe, într-un text publicat în 
1999. Reputatul arheolog propune, pur şi simplu, 
renunţarea la conceptul Daciei unitare, conside¬ 
rând că arheologii români au cam exagerat „cu 
istoria comună a diferitelor grupări tribale din 
spaţiul carpato-dunărean". „Grupări tribale": 
suntem într-adevăr departe de o unitate de tip 
naţional şi probabil chiar de o unitate mai elemen¬ 
tară, de ordin etnic. Prin sintagma „geto-daci", 
expbcă Alexandru Vulpe, ar trebui înţeles un spa¬ 
ţiu fragmentat, „şi nu o unitate istorico-socială şi 
pobtică, nu o bmbă comună şi nici neapărat o 
cultură materială şi spirituală comună". 3 

Asemenea afirmaţii, absolut de bun-simţ, dar 
care contrazic ceea ce generaţii de români au 

3. Alexandru Vulpe, „Geto-dacii?“, în CICSA, 1-2/1998, 

pp. 2-11. 

învăţat la şcoală, riscă să se spargă în capul is¬ 
toricului, susceptibil de a fi acuzat de atentat la 
unitatea naţională. Că e vorba de daci, şi nu de 
români, „subterfugiul" acesta nu ţine: doar am 
văzut că românii sunt daci, iar dacii simt români! 

Amatorii de istorie (şi, în mod curios, şi destui 
istorici) au impresia că istoria e făcută să răs¬ 
pundă la toate întrebările, şi nu oricum, ci într-o 
unică versiune. Pe mulţi istorici i-aţi auzit măr¬ 
turisind că „nu ştiu"? Istoricul trebuie să ştie, de 
aceea e istoric! Or istoria presupune, chiar pen¬ 
tru un singur eveniment, interpretări şi scenarii 
diferite. Poate că nu ne place acest gen de nesi¬ 
guranţă, dar aşa stau lucrurile, n-avem ce face. 4 
Cazurile cele mai grave sunt acelea unde infor¬ 
maţia lipseşte sau e fragmentară şi neconvingă¬ 
toare. Să revenim la istoria noastră. Atât istoria 
„geto-dacilor", cât şi prima etapă a istoriei pro- 
priu-zis româneşti (până la întemeierea Princi¬ 
patelor, în secolul al XlV-lea) sunt afectate de o 
severă penurie de izvoare, de izvoare scrise, în 
tot cazul. Excepţie face doar Dacia Romană, în 
secolele II-III. Dacii, înainte de cucerirea ro¬ 
mană, n-au lăsat nimic scris, după cum nu există 
documente scrise interne pentru mia de ani („mi- 

4. în ceea ce priveşte limitele „reconstrucţiei" istori¬ 
ce, trimit la lucrarea mea Un joc fără reguli: Despre im- 
previzibilitatea istoriei, Humanitas, Bucureşti, 2016. 

leniul întunecat") care a urmat retragerii stăpâ¬ 
nirii romane spre sfârşitul secolului al III-lea. 
Pentru a umple cât de cât golurile, istoricul e 
nevoit să apeleze la surse externe, şi acestea 
puţine şi nesigure, precum şi la informaţia ofe¬ 
rită de săpăturile arheologice, aceasta din urmă 
relativ abundentă. A fost mare tentaţia de a su¬ 
plini prin arheologie „tăcerea" celorlalte catego¬ 
rii de izvoare. Arheologia a fost pusă să facă o 
treabă care nu era a ei. Doar prin inventarul ar¬ 
heologic, n-ai cum să dovedeşti că „geto-dacii" 
vorbeau o singură limbă sau mai multe şi nici 
dacă într-un secol sau altul din „mileniul întu¬ 
necat" se vorbea sau nu româneşte pe actualul 
teritoriu al României. Astfel, pentru a mă limita 
la un singur exemplu, cultura Dridu din ultimele 
secole ale primului mileniu este dată drept sigur 
românească de istoricii români, în timp ce mai 
toţi ceilalţi istorici o consideră slavă. Cine are 
dreptate? Românii, ca întotdeauna, am fi tentaţi 
să spunem. Poate că şi au dreptate! Dar nimeni 
nu are cum să verifice dacă au sau nu au. 

In multe cazuri, aşadar, avem de-a face cu 
construcţii istoriografice, şi nu cu adevăruri de 
necontestat. Lucrul acesta ar trebui recunoscut. 
Din păcate, istoricii români aleg automat vari¬ 
anta considerată „patriotică", înlăturând dintr-o 
trăsătură de condei celelalte scenarii socotite a 
fi antiromâneşti sau pur şi simplu ignorându-le. 

Revin la Alexandru Vulpe, cu încă un citat lă¬ 
muritor. „îmi amintesc - spunea el, într-o prele¬ 
gere din octombrie 1999 - de directivele date 
istoricilor noştri de către conducerea Partidului 
Comunist Român prin anii 70, potrivit cărora, 
atunci când despre o secvenţă a istoriei noastre 
se formulau ipoteze diferite, trebuia să alegem şi 
să apărăm pe cea mai favorabilă intereselor noas¬ 
tre naţionale (erau în discuţie, între altele, etno- 
geneza românilor, aşa-zisul «stat geto-dac» etc.)." 6 

Acum, numai e nici un partid care să ordone 
o anume scriere a istoriei, dar a rămas la mulţi 
istorici români un reflex condiţionat: varianta 
adevărată este întotdeauna cea care ne favori¬ 
zează pe noi. 

Dar chiar ne favorizează? Cu ce ne-o fi favo¬ 
rizând? Poate doar pentru a nu fi luaţi în serios, 
ca istorici, dincolo de hotarele României? Ajun¬ 
gem să ne convingem noi pe noi înşine? 

Să fim rezonabili. „Dreptul istoric", cam de 
multă vreme, n-a ajutat pe nimeni să-şi extindă 
hotarele şi nici să le păstreze. Nu ne vom închi¬ 
pui acum că cei care au decis sau au confirmat 
noile frontiere ale Europei la capătul Primului 
Război Mondial ar fi fost fascinaţi de conturul 

5. Alexandru Vulpe, „Istoria, între mit şi căutarea 
adevărului în Antichitate şi în prezent", în Buletinul 
Muzeului „Tkohari Antonescu“, Editura Satya Sai, Bu¬ 
cureşti, nr. 5-6, 1999-2000, p. 13. 

impecabil al Daciei antice: „de la Nistru pân’ la 
Tisa". României i-au revenit teritoriile cu majo¬ 
ritate românească, nici mai mult, nici mai puţin, 
punându-se în aplicare „dreptul natural", şi nici¬ 
decum dreptul istoric. Şi apoi care „drept isto¬ 
ric"? România nici nu existase până la 1859. 
Dimpotrivă, „dreptul istoric", în lipsă de alte 
argumente, a fost invocat tocmai de maghiari: 
Ungaria milenară, coroana Sfântului Ştefan... 
Cum bine se ştie, au pierdut pe toată linia. 

Cazul Kosovo lămureşte cum stau lucrurile, 
dacă mai e ceva de lămurit. Privitor la această 
regiune, sârbii au invocat dreptul lor istoric: 
acolo s-ar fi aflat „leagănul" naţiunii sârbe. Doar 
că nouă kosovari din zece nu sunt sârbi, ci alba¬ 
nezi. Aşa se face că albanezii au avut câştig de 
cauză. De altfel, şi albanezii invocă, pe lângă 
dreptul natural, şi un drept istoric, încă mai 
vechi decât cel al sârbilor. înainte de a descinde 
slavii, cu leagănul naţiunii sârbe, regiunea 
aparţinea ilirilor, strămoşi ai albanezilor (rela¬ 
ţia iliri-albanezi, fiind cam aceeaşi ca relaţia 
daci-români). Să fie însă limpede: nu ilirii i-au 
susţinut pe albanezi în faţa comunităţii inter¬ 
naţionale, s-au susţinut ei înşişi, invocând cu 
insistenţă dreptul la autodeterminare. 

Necazul cel mare cu dreptul istoric stă în 
faptul că istoria nu oferă o singură imagine, ci 
se derulează într-o multitudine de secvenţe. Pe 

care dintre ele o privilegiem? La anul 1000, avem 
într-adevăr coroana sfântului Ştefan, dar, dacă 
privim cu un veac, două înainte, îi vom trimite 
pe unguri, departe, spre marginile răsăritene 
ale continentului. Ce să mai spunem de ameri¬ 
cani? Li s-ar putea foarte uşor contesta dreptul 
istoric în favoarea băştinaşilor indieni. 



Bătălia continuităţii 


AJUNGEM ACUM LA PROBLEMA cea mai delicată a 
istoriei româneşti: chestiunea „continuităţii". 
S-au format românii, ca popor, pe teritoriul fostei 
Dacii, respectiv al României de astăzi, sau au 
venit, la mai multe secole după retragerea aure- 
liană, de undeva, de la sud de Dunăre? Teza „imi- 
graţionistă" a fost argumentată de istoricul 
austriac Robert Roesler (Rumănische Studieri, 
1871), el însuşi precedat, cu un veac înainte, de 
alţi istorici de expresie germană, pentru a fi îm¬ 
părtăşită în cele din urmă de întreaga istorio¬ 
grafie maghiară. E lesne de înţeles: ungurii 
doresc să fie ei primii, şi nu românii, în Transil¬ 
vania! Românii, pe de altă parte, susţin continu¬ 
itatea; la fel de lesne de înţeles: şi ei doresc să 
fie primii, şi nu ungurii, tot în Transilvania! 

Ca să nu vorbesc doar în nume propriu, îi dau 
cuvântul lui Neagu Djuvara. Iată ce spune cu 
privire la disputa în jurul continuităţii bine-cu- 
noscutul istoric: „Chestiunea nu mai prezintă azi 
nici o importanţă politică [sublinierea îi apar¬ 
ţine], Chiar dacă ar putea istoricii maghiari - 
printr-o minime - să aducă dovada că ungurii au 
fost p rimii ocupanţi ai Transilvaniei, prin faptul 
că populaţia maghiarofonă nu reprezintă azi de¬ 
cât 7% din populaţia totală [7% din populaţia 
României; dacă ne referim la Transilvania, pro¬ 
centul se apropie de 20%], întâietatea istorică 
n-ar mai putea avea nici o consecinţă pe plan 
juridic şi politic. Dreptul internaţional contem¬ 
poran nu mai ţine seama de pretinse drepturi 
istorice. Nu se mai ţine seama decât de situaţia 
demografică actuală (vedeţi drama recentă din 
Kosovo!). Deci - încă o dată - trebuie înţeles că 
«chestiunea continuităţii» nu mai are nici o im¬ 
portanţă practică". 1 

M-aş fi aşteptat ca, după acest pasaj, şi în 
spiritul lui, să urmeze o apreciere mai nuanţată 
a punctelor de vedere opuse. Nu e însă aşa. Is¬ 
toricul combate punct cu punct „imigraţionis- 
mul" şi înşiră pe larg nu mai puţin de „zece 
adevăruri despre continuitate". Cu alte cuvinte, 

1. Neagu Djuvara, O scurtă istorie ilustrată a româ¬ 
nilor, Humanitas, Bucureşti, 2013, pp. 25-26. 

nu are nici o importanţă, dar parcă tot e mai 
bine cu continuitate decât fără! 

Dacă vrem neapărat să-i taxăm din primul 
moment pe „imigraţionişti" drept duşmani ai ro¬ 
mânilor, care vor să ne ia Transilvania şi aşa mai 
departe, mai bine lăsăm baltă orice discuţie. Lu¬ 
crarea lui Roesler a fost totuşi, la vremea ei, o 
cercetare serioasă, şi mă îndoiesc că autorul avea 
ceva de împărţit în Transilvania cu românii. 

Tăcerea „impresionantă" a izvoarelor privi¬ 
toare la români este unul dintre primele argu¬ 
mente avansate de teza imigraţionistă. Izvoarele 
medievale vorbesc despre un lung şir de popoare 
care au trecut ori s-au stabilit pe teritoriul fostei 
Dacii, nimic însă, timp de secole, despre români. 
Replica românească este, desigur, plauzibilă: în 
Evul Mediu, sursele înregistrează elementul 
stăpânitor, venit din afară, nu însă şi populaţia 
autohtonă „supusă". Totuşi, cu dreptate sau fără, 
rămâne impresia unei curioase absenţe. Asemă¬ 
nările (deloc puţine) între română şi albaneză 
sunt alt argument invocat de imigraţionişti, 
care îi trage oarecum pe români spre Balcani. 
Istoricii români consideră însă cuvintele respec¬ 
tive drept elemente de substrat, dacii fiind înru¬ 
diţi cu ilirii sau cu „traco-ilirii". Ar fi, aşadar, 
cuvinte dacice intrate în limba română (le-am 
învăţat cu toţii la şcoală: viezure, mânz, barză... 
şi care or mai fi). Ipoteza e tentantă, dar nu e 

decât o ipoteză, pentru simplul motiv că nu cu¬ 
noaştem deloc limba vorbită de daci. Cuvintele 
slave din limba română, foarte numeroase, de 
fapt sud-slave, mai precis bulgăreşti, sunt şi 
ele considerate dovadă a unei origini balcanice, 
sud-dunărene. Şi aici replica este la îndemână: 
românii au convieţuit cu slavii timp de secole, la 
nord de Dunăre; de asemenea, şi ţaratul bulgar 
s-a extins o vreme dincolo de fluviu. împrumu¬ 
turile slave s-au putut face foarte bine pe actua¬ 
lul teritoriu al României. 

In tot cazul, nu trebuie neglijată judecata lin¬ 
gviştilor. Formarea poporului român înseamnă 
de fapt formarea limbii române. E cât se poate 
de evident că dacă n-am vorbi româneşte n-am 
fi români! Avem în faţă, aşadar, mai mult o pro¬ 
blemă de lingvistică decât de istorie sau de ar¬ 
heologie. Or cu lingviştii te descurci mai greu. E 
o ştiinţă foarte bine pusă la punct (spre deose¬ 
bire de istorie!). Oricum, nu e uşor să convingi 
un lingvist că ceea ce seamănă cu albaneza ar fi 
de fapt moştenire dacică. Ca să explice limba 
română, lingviştii au nevoie de teritoriul de la 
sud de Dunăre sau, într-o variantă „împăciui¬ 
toare", de ambele maluri ale fluviului şi, pe cât 
posibil, nu departe de aria de locuire albaneză 
(eventual, spre sud-vestul României, în zona 
Banatului, atât la nord, dacă vrem neapărat, cât 
şi la sud de Dunăre). Potrivit lui Carlo Taglia- 

vini, renumitul specialist italian în filologie ro¬ 
manică: „Fără să nege existenţa unor resturi de 
populaţie romană la nordul Dunării, majorita¬ 
tea filologilor străini recunosc că locul de for¬ 
mare al limbii române trebuie să fie stabilit 
aproximativ în ţinuturile sud-vestice limitrofe 
la nord şi la sud de Dunăre". 2 Dacă nici un isto¬ 
ric român nu a „cedat" în chestiunea continui¬ 
tăţii, simt lingvişti români, şi printre cei mai de 
seamă, care au susţinut teza imigraţionistă 
(Ovid Densusianu, în Histoire de la langue rou- 
maine, 1902; Alexandru Philippide, Origina ro¬ 
mânilor, 1923-1927). Deosebirea dintre istorie 
şi lingvistică stă în faptul că lingvistica se adre¬ 
sează doar specialiştilor, pe când istoria e pen¬ 
tru toată lumea. Ceea ce a trecut fără mare 
tapaj la lingvişti ar fi stârnit cu siguranţă pole¬ 
mici acerbe dacă vreun istoric român s-ar fi de¬ 
clarat imigraţicnist. 

Soluţia „românească" a controversei a enun- 
ţat-o Dimitrie Onciul, într-un important studiu, 
datat 1885. E ceea ce el a numit teoria „admigră- 
rii". Românii s-au format atât la nord, cât şi la 
sud de Dunăre. Au existat deplasări de populaţie 
dinspre sud spre nord, suficiente ca să explice 
caracteristicile „balcanice" ale limbii române, 

2. Carlo Tagliarini, Originile limbilor neolatine, Edi¬ 
tura Ştiinţifică şi Enciclopedică, Bucureşti, 1977, p. 300. 



24 De la Dacia antică la Marea Unire... 


invocate de Roesler, însă, în chip fundamental, 
continuitatea priveşte teritoriul de la nord de 
Dunăre, mai precis fosta Dacie romană . 3 S-ar 
putea spune că „imigraţioniştii" i-au ajutat pe 
români să-şi anexeze şi partea de nord a Penin¬ 
sulei Balcanice, păstrându-şi însă în acelaşi timp 
teritoriul Daciei. 

La vremea lui, Onciul recunoştea însă că nu 
se pot trage concluzii definitive, greutatea argu¬ 
mentelor fiind oarecum aceeaşi, de o parte şi de 
alta . 4 Cam aşa stau lucrurile şi în prezent, şi s-ar 
putea ca nelămurite să şi rămână. Intre timp, e 
drept, s-a adăugat o consistentă documentaţie 
arheologică, dar, cum am mai spus, aceasta nu 
„vorbeşte", aşa că acelaşi material poate fi inter¬ 
pretat în fel şi chip. De altfel, problema nu e doar 
dacă poporul român s-a format la nord sau la 
sud, ci şi unde anume, pe ce teritoriu, mai larg 
sau mai îngust, din această întinsă zonă; de ase¬ 
menea, dacă acceptăm migraţia, în ce perioadă 
s-a petrecut aceasta, înainte sau după venirea 
ungurilor? Ar fi bine ca atât maghiarii, cât şi 

3. Dimitrie Onciul, „Teoria lui Roesler. Studii asupra 
stăruinţei românilor în Dacia Traiană de A.D. Xenopol. 
Dare de seamă critică", în Scrieri istorice (ediţie Aureli- 
an Sacerdoţeanu), voi. I, Editura Ştiinţifică, Bucureşti, 
1968. 

4. Dimitrie Onciul, „Românii în Dacia Traiană până 
la întemeierea Principatelor (chestiunea română)", în 
Enciclopedia română, voi. III, Sibiu, 1904, pp. 795-802. 

românii să se pătrundă de lipsa de importanţă 
(alta decât istoriografică) a subiectului şi să în¬ 
cerce, eventual împreună, să-l lămurească (atât 
cât se poate lămuri). 

Constat însă că simt istorici români care, 
vorbind despre continuitate, nici nu mai pome¬ 
nesc teza imigraţionistă, fie şi doar pentru a o 
combate. Socotesc probabil că nici măcar nu 
merită să fie combătută! Dar atunci de ce insis¬ 
tăm atât de tare asupra continuităţii, odată ce 
punctul de vedere advers pur şi simplu s-a vola¬ 
tilizat? 

Sunt tentat să apelez la un arbitru, de pre¬ 
ferinţă un istoric care să nu fie nici român, nici 
maghiar şi, bineînţeles, să aibă o reputaţie în 
domeniu. Cred că nimeni nu-i poate contesta lui 
Keith Hitchins cunoaşterea aprofundată a isto¬ 
riei româneşti şi nici ataşamentul faţă de Româ¬ 
nia şi de români. Cum rezolvă istoricul american 
problema continuităţii? Ei, bine, nu o rezolvă! 
In recenta sa Scurtă istorie a României, pune 
faţă în faţă cele două teze, fiecare cu argumen¬ 
tele respective . 5 Şi asta e tot: la alegere! (Sau, 
de ce nu, combinându-le.) 


5. Keith Hitchins, Scurtă istorie a României, Poli- 
rom, Iaşi, 2015, pp. 32-35. 



„Amestecul" românesc 


RĂMÂNE DESCHISĂ ŞI PROBLEMA elementelor con¬ 
stitutive ale poporului român. In urmă cu mai 
bine de două secole, Şcoala Ardeleană a insistat 
asupra originilor pur latine: dacii ar fi dispărut, 
iar românii sunt urmaşii exclusivi ai coloniştilor 
romani aduşi în Dacia. S-au acceptat apoi şi 
originile dacice, românii devenind, din romani, 
daco-romani. în continuare, poziţia dacilor n-a 
încetat să se consolideze, românii apărând mai 
curând ca daci romanizaţi, ba chiar, într-o inter¬ 
pretare radicală, ca daci pur şi simplu. Pe de altă 
parte, câte un istoric care nu s-a desprins încă 
de Şcoala Ardeleană continuă să-i privilegieze 
pe romani, cu străvechiul argument că dacii ar 
fi fost în mare parte exterminaţi, iar romanii ar 
fi venit în Dacia câtă frunză, câtă iarbă. Oricum, 

dacii şi romanii, în diverse proporţii şi combina¬ 
ţii - aceştia sunt, „oficial", strămoşii. 

Cu slavii cum procedăm? Exceptând tenta¬ 
tiva de „slavizare" a istoriei româneşti din anii 
’50, un singur istoric important - reputatul sla¬ 
vist Ioan Bogdan - i-a pus pe slavi „la egalitate" 
cu dacii şi cu romanii, insistând asupra ideii că 
nu putem vorbi de români înainte de asimilarea 
elementului slav. Lăsând la o parte latura „bio¬ 
logică", greu de cântărit (proporţia „sângelui" 
dac, roman sau slav) şi de fapt fără mare rele¬ 
vanţă, fiindcă un popor este o sinteză „cultu¬ 
rală", nu biologică, rămâne limba română, şi 
într-un sens mai larg cultura românească, asu¬ 
pra cărora pecetea slavă e greu de contestat. 
Românii sunt un popor latin nu prin biologie, ci 
prin limbă (la fel ca şi celelalte popoare latine, 
cu excepţia, fireşte, a italienilor, care n-au altă 
şansă decât să se tragă direct din romani). In¬ 
tr-o asemenea perspectivă dacii aproape că tre¬ 
buie eliminaţi, odată ce moştenirea lor lingvistică 
este modestă, poate chiar (aproape) inexistentă. 
A doua componentă a limbii române, după la¬ 
tină, şi la distanţă de aceasta, dar la distanţă şi 
de celelalte care urmează, este indubitabil sla¬ 
vona (mai precis, slava vorbită în Balcani, şi 
încă mai precis medio-bulgara). Sunt o mulţime 
de cuvinte româneşti de origină slavă (şi nu 
numai cuvinte, d şi structuri gramaticale), şi au 

fost şi mai multe, înainte de „purificarea" latină 
prin care a trecut limba română în secolul al 
XlX-lea. Pe lângă impactul asupra limbii ro¬ 
mâne, nu trebuie neglijat nici faptul că slavona 
a fost vreme de secole, precum latina în Occi¬ 
dent, limba de cultură a Principatelor române, 
limba de cancelarie, limba Bisericii, limba prime¬ 
lor texte istoriografice... Abia după 1600 i-a luat 
locul româna, păstrându-se încă, tot moştenire 
de la slavi, scrierea chirilică, la care s-a renunţat 
definitiv abia la 1860. Aşa stând lucrurile, mi se 
pare abuziv să-i eliminăm pe slavi din procesul 
formării poporului român şi al limbii române. 

Dar de ce să nu-i acceptăm şi pe alţii, chiar 
dacă ponderea lor a fost mai mică. Grecii s-au 
aflat secole la rând ca la ei acasă în ţările ro¬ 
mâne; în sinteza românească există, asimilat, şi 
un factor grecesc, deloc neglijabil. Cu turcii, ro¬ 
mânii nu s-au amestecat, însă în plan cultural 
nu s-au putut sustrage unei influenţe destul de 
semnificative. După vocabularul de bază latin 
şi adaosul slav, cuvintele de origine turcă intrate 
în limba română sunt cele mai numeroase. Până 
şi cuvântul cioban - care defineşte o activitate 
şi un mod de viaţă atât de caracteristice socie¬ 
tăţii tradiţionale româneşti - este de proveni¬ 
enţă turcică, probabil împrumutat de la pecenegi 
sau de la cumani (ne-am fi aşteptat, de dragul 
continuităţii, să-l avem de la daci!). Neagu Dju- 

vara a stârnit un mic scandal atunci când a pus 
în evidenţă rolul pe care l-ar fi avut la un mo¬ 
ment dat cumanii în istoria românească. Basa- 
rab - se ştie - e un nume de factură cumană. Nu 
rezultă de aici că întemeietorul Ţării Româneşti 
va fi aparţinut neapărat acestui grup etnic, dar 
nici nu este exclus, cel puţin prin înaintaşii lui, 
şi nu doar el, d o întreagă clasă conducătoare. 

Una peste alta, s-a petrecut pe actualul teri¬ 
toriu al României, de-a lungul multor secole, un 
formidabil amestec etnic şi cultural. Se vede şi 
în înfăţişarea oamenilor: nu există un tip „fizic" 
bine definit de „român", d o mare varietate de 
tipuri umane. Cel mai clar însă şi incontestabil, 
amestecul acesta se observă în limba română, 
care e, probabil, cea mai amestecată dintre lim¬ 
bile continentului (pe un fundament latin, de¬ 
sigur). Cândva, puritatea „rasei" părea să fie 
calitatea cea mai preţioasă a unui popor. De 
aceea şi românii au vrut să fie exclusiv daci sau 
romani sau, în sfârşit, daco-romani. Astăzi însă, 
ceea ce ne poate face „interesanţi" şi chiar unici 
în spaţiul european este complexa sinteză etnică, 
lingvistică şi culturală din care a rezultat po¬ 
porul român (poate asta explică şi marea adap¬ 
tabilitate a românilor, uşurinţa cu care au preluat 
cele mai diverse modele culturale). 



Când românii nu se gândeau încă la unire 


„DE CE AU FOST Ţara Românească şi Moldova ţări 
separate?” este titlul unui articol publicat de 
Petre P. Panaitescu, în 1937. 1 Text interesant, 
fără îndoială, ca mai tot ce a scris acest istoric 
(mai puţin articolele legionare). Mi-e teamă însă 
că întrebarea este greşit pusă. In fond, „De ce 
n-ar fi fost Ţara Românească şi Moldova ţări 
separate?". 

Nicăieri, în Europa Evului Mediu, nu întâl¬ 
nim state alcătuite pe criteriul etniei sau al lim¬ 
bii comune. Doar şi italienii ştiau că sunt italieni, 
şi germanii ştiau că sunt germani, însă state 
italieneşti şi germane au fost o puzderie. Româ¬ 
nii ştiau şi ei - n-aveau cum să nu ştie - că 

1. Inclus în volumul, semnat de acelaşi autor, Inter¬ 
pretări româneşti, Bucureşti, 1947. 

vorbesc toţi aceeaşi limbă, în Muntenia, Mol¬ 
dova sau Transilvania, dar de aici nu urma de¬ 
loc consecinţa că ar fi trebuit să se reunească 
într-un stat al tuturor românilor. Noi am ajuns 
să privim trecutul printr-o grilă de secol XIX, 
ceea ce înseamnă o relaţie directă şi uneori ex¬ 
clusivă între limbă, naţiune şi stat naţional. 

Pentru românii de azi, Mihai Viteazul este 
marele simbol al unităţii româneşti. Nici vorbă 
însă, de aşa ceva, în textele de epocă. Cronicarii 
din secolul al XVII-lea, munteni şi moldoveni deo¬ 
potrivă, relatează în detaliu faptele de arme ale 
domnitorului, războaiele şi cuceririle sale, dar 
nicăieri nu întâlnim vreo interpretare „româ¬ 
nească". Pentru munteanul Radu Popescu, Mi¬ 
hai i-a bătut şi i-a supus de-a valma, pe turci, pe 
moldoveni şi pe unguri, „de-i avea ca pe nişte 
măgari pe toţi". Se observă cum moldovenii sunt 
trataţi la fel de „amabil" ca ungurii sau ca turcii. 
Dinspre partea lui, moldoveanul Miron Costin 
vede războaiele purtate de domnitorul muntean 
ca „pricim de multe vărsări de sânge între creş¬ 
tini", aşa încât nu e de mirare că până la urmă 
„se urâse muntenilor cu domnia lui Mihai-vodă, 
tot cu oşti şi războaie". 

încă şi mai tranşant procedează Dimitrie 
Cantemir. în Descrierea Moldovei, eruditul prin¬ 
cipe înşiră lista completă a domnitorilor ţării 
sale (la cei mai importanţi dintre ei, şi cu unele 

informaţii suplimentare). Toţi domnitorii, mai 
puţin unul: Mihai Viteazul, deşi acesta a domnit 
şi peste Moldova, în 1600-1601. Probabil că îl 
considera „nelegitim": ce căuta un muntean în 
Moldova? Oricum, ideea unirii românilor nu 
pare să-l fi frământat pe Cantemir. De altfel, şi-a 
împins ţara spre Rusia, aliindu-se cu Petru cel 
Mare împotriva Imperiului Otoman. Pentru ca¬ 
uza românească a fost un noroc înfrângerea lor 
la Stănileşti, în 1711. Dacă Rusia ar fi câştigat 
războiul, ce s-ar fi întâmplat oare cu Moldova? 

Oamenii cu carte din veacul al XVII-lea ştiau 
prea bine că românii sunt români, având cu to¬ 
ţii aceeaşi origine şi vorbind aceeaşi limbă. Căr¬ 
turarii moldoveni îndeosebi, cu studii în Polonia, 
deprinseseră limba latină şi observaseră astfel 
cu uşurinţă asemănările dintre latină şi română. 
Mai mult decât atât, ştiind latineşte, au avut 
acces la lucrările, antice sau modeme, care cu¬ 
prindeau referiri la originea românilor. Conclu¬ 
zia lui Grigore Ureche este că ne tragem cu toţii 
din romani: „Românii, câţi se află locuitori la 
Ţara Ungurească şi la Ardeal şi la Maramureş, 
de la un loc sunt cu moldovenii şi toţi de la Râm 
se trag". Interesant că nu zice Roma, ci Râm, 
denumirea slavonă a cetăţii eterne. Latini, de¬ 
sigur, dar trecuţi temeinic şi prin filiera slavă! 

Miron Costin aprofundează subiectul; şi pen¬ 
tru el, românii au cu toţii aceeaşi origine latină, 

iar denumirea generică a muntenilor, moldove¬ 
nilor şi ardelenilor este aceea de „român" („ru¬ 
mân", mai precis). 

Atunci, unde e problema? Reiau ce am spus 
puţin mai înainte. O ţară, în Evul Mediu, nu se 
clădeşte pe vreo identitate lingvistică. Nici prin 
gând nu le-ar fi trecut lui Grigore Ureche sau lui 
Miron Costin să ia în considerare unirea Mol¬ 
dovei cu Ţara Românească. Faptul că toţi româ¬ 
nii porniseră din acelaşi loc şi vorbeau aceeaşi 
limbă era o problemă istorică pe care ţineau să 
o lămurească, dar acest lucru nu afecta cu nimic 
identitatea lor moldovenească. Grigore Ureche 
afirmă că românii vorbesc aceeaşi limbă într-un 
paragraf pe care îl intitulează „Despre limba 
noastră moldovenească". Iar Miron Costin tra¬ 
tează problema originilor sub titlul De neamul 
moldovenilor. 

Cât despre Dimitrie Cantemir, ca întotdea¬ 
una, el e sincer şi direct. Iată ce zice în Descrierea 
Moldovei, capitolul „Despre limba moldovenilor": 
„Locuitorii Valahiei şi Transilvaniei au aceeaşi 
limbă ca şi moldovenii, dar pronunţia lor este 
mai aspră... Ba au mai introdus chiar câteva 
cuvinte necunoscute moldovenilor pe care totuşi 
în scris le ocolesc cu totul. Ei urmează atât 
limba, cât şi ortografia moldovenească, recunos¬ 
când deci prin aceasta că moldoveneasca e mai 
curată decât a lor, chiar dacă antipatia dintre 

moldoveni şi valahi îi împiedică să spună des¬ 
chis acest lucru". 2 

Ştim că până la urmă graiul muntenesc, şi nu 
cel moldovenesc, avea să stea la baza limbii lite¬ 
rare române. „Antipatie" e, probabil, prea mult 
spus. Dar o „concurenţă" a existat timp de secole 
între cele două ţări, în ciuda faptului că erau în 
multe privinţe foarte asemănătoare (sau tocmai 
de aceea). 


2. Trimiterile la vechea istoriografie românească 
privesc următoarele scrieri: Radu Popescu, Istoria dom¬ 
nilor Ţării Româneşti; Grigore Ureche, Letopiseţul Ţă¬ 
rii Moldovei; Miron Costin, Letopiseţul Ţării Moldovei 
şi De neamul moldovenilor: Din ce ţară au ieşit strămo¬ 
şii lor; Dimitrie Cantemir, Descrierea Moldovei (partea 
a Il-a, capitolul II: „Despre alegerea domnilor Moldo¬ 
vei", şi partea a IlI-a, capitolul IV: „Despre limba moldo¬ 
venilor"). 

EXISTĂ UN CONTRAST IZBITOR între limba română, 
atât de unitară, şi fragmentarea istorică a teri¬ 
toriului românesc. Românii sunt foarte apropiaţi 
între ei, prin limbă, dar sunt (şi mai ales au fost) 
destul de diferiţi, prin evoluţia lor în spaţii de 
civilizaţie nu tocmai asemănătoare. în cele din 
urmă, a triumfat limba, aşadar principiul de 
unitate, iar când spunem limba, avem în vedere 
tot ceea ce limba purta cu sine: cultura româ¬ 
nească în ansamblu. 

în mod paradoxal, accentuarea stăpânirii oto¬ 
mane a dus la apropierea, aproape până la iden¬ 
titate, a celor două principate: Moldova şi Ţara 
Românească. în secolul al XVTII-lea - epoca fa¬ 
nariotă- ele ajung să fie administrate aproape 
la fel, de domnitori care nu sunt altceva decât 

simpli funcţionari otomani, unii dintre ei dom¬ 
nind alternativ la Bucureşti şi la Iaşi. Ceva mai 
târziu, când (în urma războiului ruso-turc în¬ 
cheiat cu Pacea de la Adrianopol din 1829) stă¬ 
pânirea otomană e mult diluată în favoarea 
protectoratului rusesc, ruşii, la rândul lor, prin 
generalul Kiseleff, guvernator al ambelor prin¬ 
cipate între 1829 şi 1834, nu fac nici ei vreo 
distincţie între munteni şi moldoveni. Regula¬ 
mentele organice, adoptate atunci, sunt aproape 
identice, aşa încât se poate vorbi, mai simplu, de 
un unic Regulament organic. Istoria îi împingea 
pe moldoveni şi pe munteni spre unitate. Apro¬ 
pierea culturală tot mai strânsă se împletea cu 
conştiinţa faptului că, singure, cele două princi¬ 
pate erau prea mici şi neînsemnate, pradă si¬ 
gură pentru vecinii puternici. în special Rusia 
trezea nelinişti. Ocupase deja Basarabia (jumă¬ 
tate din Moldova) în 1812 şi nu părea că ar avea 
de gând să se oprească în drumul ei spre Con- 
stantinopol. Chiar opera modernizatoare a ge¬ 
neralului Kiseleff (pentru care românii i-au 
rămas recunoscători) trebuie înţeleasă ca un pas 
spre instaurarea stăpânirii ruseşti. De aceea, 
pentru revoluţionarii de la 1848, nu turcii erau 
inamicii (deveniseră aproape prieteni!), ci impe¬ 
riul ţarilor, în necontenită expansiune. Chiar 
mai târziu, în 1877-1878, în toiul Războiului de 
Independenţă, împotriva turcilor şi alături de 

ruşi, teama românilor rămânea Rusia, şi nicide¬ 
cum Imperiul Otoman; nu adversarul, ci „aliatul" 
era privit cu totală neîncredere. Se vede şi azi: 
românii, până la urmă, îi simpatizează pe turci, 
în ciuda unui trecut conflictual (care, în ansam¬ 
blu, nici nu va fi fost chiar atât de conflictual 
cum îl prezintă o anume mitologie eroică). Uni¬ 
rea Principatelor a fost, aşadar, şi o soluţie de 
apărare, după principiul enunţat şi în Hora Uni¬ 
rii: „unde-i unul nu-i putere... unde-s doi pute¬ 
rea creşte". 

In raport cu cele două principate, ceilalţi ro¬ 
mâni erau traşi în direcţii diferite, atât spre 
Apus, cât şi spre Răsărit. Românii transilvăneni 
nu avuseseră niciodată un stat al lor la scara 
întregii Transilvanii. Fuseseră înglobaţi (după 
anul 1000) în Ungaria, mai târziu în monarhia 
habsburgică, devenită Austro-Ungaria în 1867. 
A socoti Transilvania, ajunsă de sine stătătoare 
timp de aproape două veacuri, după prăbuşirea 
Ungariei sub turci, în urma bătăliei de la Mohâcs 
din 1526, drept o „ţară românească", precum 
Ţara Românească şi Moldova, este cu totul inco¬ 
rect. Masa ţărănimii era majoritar românească 
în Transilvania, dar ne aflăm în Evul Mediu, nu 
în era democraţiei. Elita conducătoare a princi¬ 
patului transilvan era maghiară, iar statul - nu 
ţara în termeni demografici, ci statul, în sens 
politic - era unguresc, nicidecum românesc. 

Cert este că, până la Unirea din 1918, românii 
transilvăneni au evoluat în cadrul Europei Cen¬ 
trale, cu toate particularităţile care au rezultat 
de aici (inclusiv în plan cultural şi mental). 

Moldova a fost pur şi simplu sfârtecată în 
urma anexării Bucovinei de către Imperiul Habs- 
burgic (în 1775) şi a Basarabiei de către ruşi (în 
1812). Bucovina avea să devină o regiune mul- 
tietnică, populată, alături de românii iniţial ma¬ 
joritari, şi de ucraineni, germani şi evrei. Spre 
1900, ucrainenii trec numeric înaintea români¬ 
lor. Dominantă rămâne însă amprenta culturală 
germană. Basarabia, sub ruşi, ajunge să fie er¬ 
metic izolată de restul Moldovei, apoi de Româ¬ 
nia. Se desfăşoară aici o colonizare rusească şi un 
proces intens de rusificare. La capătul unui secol, 
elita basarabeană, foarte amestecată, aproape nu 
mai ştie să vorbească româneşte. 

In sfârşit, mai e de amintit Dobrogea, la ori¬ 
gine cea mai puţin românească dintre regiunile 
care aveau să alcătuiască România. Românii, 
minoritari, locuiau mai ales pe lângă Dunăre. 
Bulgarii erau şi ei destul de numeroşi (Tulcea, 
de pildă, cel mai mare centru urban al regiunii, 
era un oraş predominant bulgăresc). în rest, în 
interior şi pe litoral, majoritari erau musulma¬ 
nii, turci şi tătari. Istoriceşte vorbind, Dobrogea 
aparţinuse, pe rând, Imperiului Bizantin, ţara- 
tului bulgar şi Imperiului Otoman. Făcuse parte 

şi din Ţara Românească, însă numai timp de 
trei decenii, sub Mircea cel Bătrân. Românii nu 
puteau să revendice nici un drept asupra Dobro- 
gei, nici etnic, nici istoric. Nici n-au revendicat. 
Le-au dat-o „cu forţa" ruşii la capătul războiului 
din 1877-1878, pentru ca „aliatul" român să în¬ 
ghită mai uşor hapul amar al reanexării de către 
Rusia a judeţelor din sudul Basarabiei (redate 
Moldovei în 1856). 

Ar fi fost posibilă o istorie fără România? Pro¬ 
babil că da, într-o altă înlănţuire de evenimente. 
Ne putem imagina tot felul de scenarii, fictive, 
dar plauzibile. Până la urmă românii au avut şi 
noroc; puteau să nu-1 aibă. 

Intrarea ţărilor române în sfera de dominaţie 
a Imperiului Otoman n-a avut cele mai fericite 
urmări; în tot cazul, a întârziat procesul de oc- 
cidentalizare. în planul construcţiei naţionale 
însă, lucrurile pot fi judecate altfel. Turcii au 
respectat existenţa autonomă a celor două prin¬ 
cipate (ca şi a Transilvaniei, după prăbuşirea 
Ungariei şi înainte de cucerirea habsburgică). 
Românii au intrat astfel în epoca naţiunilor dis¬ 
punând de un nucleu statal, în jurul căruia s-a 
construit România. în faţa ruşilor şi a austrie¬ 
cilor, turcii au pierdut război după război, dar 
înfrângerile n-au fost catastrofale, iar cedările 
teritoriale s-au petrecut încetul cu încetul. Li¬ 
chidarea rapidă şi totală a stăpânirii otomane 

în sud-estul Europei ar fi lăsat întreaga regiune 
în seama austriecilor şi, mai ales, a ruşilor. 
Aceştia din urmă n-au făcut nici un secret din 
dorinţa lor - aproape o idee fixă - de a pune 
stăpânire pe Constantinopol. Inevitabil, tăvălu¬ 
gul rusesc ar fi trecut în primul rând peste ţările 
române. Până la urmă, pierderile teritoriale 
suferite de români au fost grave, dar nu nimici¬ 
toare, n-au afectat existenţa însăşi a Principa¬ 
telor. Oltenia s-a aflat, vreme de două decenii 
(1718-1739) sub austrieci; tot austriecii au ane¬ 
xat Bucovina în 1775, iar ruşii, Basarabia, în 
1812. Intr-un scenariu cu un Imperiu Otoman 
în derută, ruşii ar fi putut să înghită Moldova 
întreagă sau, de ce nu, întregul teritoriu româ¬ 
nesc disponibil, eventual lăsând ceva şi pentru 
austrieci. Oricât de paradoxal ar părea, nu e 
deloc exagerat să considerăm că, într-un fel, Ro¬ 
mânia îşi datorează existenţa Imperiului Oto¬ 
man, care a avut măcar meritul de a fi lăsat să 
existe Ţara Românească şi Moldova. Desigur, 
otomanii îşi urmăreau propriile interese, econo¬ 
mice şi strategice, dar lucrurile s-au legat con¬ 
venabil şi pentru români. 

Mai era nevoie, pentru declanşarea procesu¬ 
lui de unificare, şi de un război pe care Rusia 
să-l piardă. Războiul Crimeii (1853-1856) a iz¬ 
bucnit, pentru români, exact la momentul potri¬ 
vit, atunci când unioniştii munteni şi moldoveni 

se agitau pentru cauza naţională. Expansiunea 
Rusiei a fost oprită, pentru un timp cel puţin, 
iar Franţa, marele câştigător al războiului, a 
reuşit, nu fără dificultăţi, să le impună celor¬ 
lalte puteri actul Unirii Principatelor. Fără răz¬ 
boiul Crimeii şi fără susţinerea fermă din partea 
împăratului Napoleon III, Unirea Principatelor 
n-ar fi avut loc. Şi invers, în cazul unei victorii 
ruseşti, s-ar fi petrecut, poate, dimpotrivă, „uni¬ 
rea" întregii Moldove între frontierele Rusiei, 
dacă nu şi mai mult decât atât. 

Şi monarhia habsburgică invită la o istorie 
fictivă (dar nu imposibilă). Ce s-ar fi întâmplat 
fără Primul Război Mondial? Sau cu un război 
care n-ar fi fost pierdut de Puterile Centrale? 
Până la 1914 puţini erau cei care prevesteau 
sfârşitul Austro-Ungariei. Nici în primii ani de 
război nu s-au petrecut prea multe defecţiuni. 
Desigur, la sfârşit, toată construcţia s-a prăbu¬ 
şit. Ar fi putut totuşi, în alte condiţii, să reziste, 
neapărat însă cu preţul unor reforme care să 
pună toate naţionalităţile pe picior de egalitate. 
Ar fi continuat atunci să existe un mare stat al 
Europei Centrale, alături de o Românie mai mică. 
In procesul de unificare, românii au avut, fără 
îndoială, meritul lor. Dar şi istoria i-a ajutat. Au 
avut noroc, şi nu o singură dată, ci de câteva ori 
la rând. 



Au pierdut moldovenii partida? 


POTRIVIT SIMPLIFICĂRILOR ISTORIOGRAFICE şi 
strategiilor politice de manipulare, „unanimis¬ 
mul" ar fi o trăsătură caracteristică evoluţiilor 
româneşti. Cu alte cuvinte, cel puţin în momen¬ 
tele cruciale ale istoriei lor, românii s-ar fi aflat 
cu toţii - sau aproape cu toţii (mai puţin câţiva 
„rătăciţi") - de aceeaşi parte a baricadei, de par¬ 
tea cea bună, se înţelege. Toată naţia a vrut 
Unirea de la 1859, toată naţia a vrut România 
Mare, aşa cum s-a făcut ea la 1918. In linii ge¬ 
nerale este adevărat că românii şi-au dorit să 
fie cu toţii împreună, dar, tocmai fiindcă este 
adevărat, de ce să nu spunem adevărul până la 
capăt, luând în considerare şi atitudinile şi evo¬ 
luţiile divergente în raport cu proiectul ideal? 
Unanimitatea, de felul ei, e suspectă. împin- 

gând interpretările în această direcţie, nu câş¬ 
tigăm, ci pierdem, în termeni de credibilitate. 

Câţiva tineri istorici ieşeni au redesclvis do¬ 
sarul Unirii Principatelor, pentru a descoperi 
existenţa, în Moldova, a unui curent antiunio- 
nist destul de puternic (chiar dacă mai puţin 
organizat şi cu obiective mai puţin clare decât 
mişcarea unionistă). 1 Până nu demult subiectul 
acesta a fost ocolit cu grijă şi aproape şters din 
memoria colectivă a românilor, nefiind „poli¬ 
tic corect" din perspectiva ideologiei naţionale 

1. în cele ce urmează, mă bazez în principal pe arti¬ 
colul lui Adrian Cioflâncă, „Naţionalism şi parohialism 
în competiţie: Note pe marginea dezbaterilor politice 
privind unirea principatelor române", în Vârstele Uni¬ 
rii: De la conştiinţa etnică la unitatea naţională (coor¬ 
donatori: Dumitru Ivănescu, Cătălin Turliuc, Florin 
Cântec), Fundaţia Academică „A.D. Xenopol", Iaşi, 2001, 
pp. 109-134; de asemenea, pe textul încă inedit al lui 
Alexandru Istrate: „Dincolo de Milcov - două patrii, 
două identităţi, Moldova şi Ţara Românească în proiec¬ 
ţiile istorico-literare din prima jumătate a secolului XIX“ 
(comunicare prezentată la conferinţa internaţională Re¬ 
gionalism şi regionalizare in România: Interpretări is¬ 
torice şi provocări contemporane, Iaşi, 30-31 mai 2013, 
volum în curs de apariţie). Vezi şi Adrian Cioflâncă, „Mol¬ 
dova mea: Regionalismul moldovean, o realitate uita¬ 
tă", în Monitorul, 17 decembrie 2001, şi Nicoleta Vieru, 
„Ce-am avut şi ce-am pierdut după Unire", interviu cu 
Mihai Cojocariu, Ziarul de Iaşi, 24 ianuarie 2007. Ii mul¬ 
ţumesc colegului Dorin Dobrincu, pentru sprijinul acor¬ 
dat în identificarea acestor texte. 

româneşti. Moldovenii îşi aveau însă identitatea 
lor, poate chiar mai bine cristalizată decât a 
muntenilor. Este interesant de constatat că, 
până în preajma Unirii, în şcolile din Moldova 
se învăţau istoria şi geografia Moldovei şi limba 
moldovenească, iar de partea cealaltă a Milco- 
vului, istoria şi geografia Ţării Româneşti şi 
limba română. Panteonul era, de asemenea, scin¬ 
dat: Moldova îl avea ca erou suprem pe Ştefan 
cel Mare, Ţara Românească pe Mihai Viteazul... 
Unii antiunionişti se pronunţau pur şi simplu 
împotriva unirii, alţii pledau pentru o confede¬ 
raţie în cadrul căreia individualitatea Moldovei 
să rămână neatinsă. Dar şi printre unionişti se 
manifesta o anume îngrijorare cu privire la vii¬ 
torul principatului, riscul fiind ca acesta să de¬ 
vină o simplă anexă a Ţării Româneşti (sensibil 
mai mare ca întindere şi ca populaţie: aproxima¬ 
tiv două milioane şi jumătate de locuitori, faţă 
de circa un milion şi jumătate în cazul Moldovei; 
de asemenea, populaţia Bucureştiului era la 
1859 dublă faţă de cea a Iaşiului: 121.734 de 
locuitori faţă de 65.745). Şi acesta e un motiv 
pentru care moldovenii au insistat asupra ale¬ 
gerii unui domnitor străin (cu alte cuvinte, nici 
muntean, nici moldovean). Se adăuga şi chesti¬ 
unea capitalei: moldovenii ar fi preferat o soluţie 
„neutră", la mijloc de drum între Bucureşti şi 
Iaşi. Timp de câţiva ani, oraşul Focşani, situat 

chiar pe Milcov, la vechea frontieră, a făcut fi¬ 
gură de capitală posibilă. Până la urmă, în 1862, 
Bucureştiul s-a impus definitiv. Măcar unele 
instituţii centrale de-ar fi rămas la Iaşi! Se vor¬ 
bea în acest sens de înalta Curte de Casaţie, de 
asemenea de Mitropolia ortodoxă... Toate aceste 
propuneri au căzut una după alta. Bucureştiul 
a luat totul. 

Moldovenii au simţit schimbarea imediat 
după 1862. Pierzând statutul de capitală, Iaşiul 
a înregistrat prompt substanţiale pierderi eco¬ 
nomice şi comerciale. Când s-a petrecut detro¬ 
narea lui Cuza (în februarie 1866), bucuria a fost 
mare în vechea capitală (chiar dacă domnitorul 
era moldovean, dar acţionase ca român). La 3/15 
aprilie 1866, o manifestaţie antiunionistă (vreo 
500 de oameni, în frunte cu mitropolitul Moldo¬ 
vei) a fost înăbuşită în sânge, cu trupe trimise 
din Muntenia; s-au numărat zeci de morţi (nu 
mai puţin de 30, ar fi o cifră aproximativă) şi alte 
zeci de răniţi. 

Nu pare să fi fost, aşa cum s-a lăsat multă 
vreme de înţeles, o mişcare marginală, pusă la 
cale de nişte zănateci, lipsiţi de cel mai elemen¬ 
tar simţ politic. Dincolo de interesele personale 
sau de grup aflate în joc (se pierdeau funcţii, 
slujbe, activităţi comerciale...), era prezentă o 
chestiune de identitate. în fond, moldovenii erau 
mai întâi de toate români, sau mai întâi de toate 

moldoveni? Oricum, Moldova fusese un stat de 
sine stătător vreme de o jumătate de mileniu. 
Brusc, îşi încheia existenţa (şi-o încheia, desigur, 
şi Ţara Românească, dar impresia era mai cu¬ 
rând de continuitate în ceea ce priveşte Munte¬ 
nia şi de renunţare în cazul Moldovei). 

Un detaliu oarecum pitoresc priveşte partici¬ 
parea - probabilă - a tânărului Ion Creangă la 
„rebeliunea" din aprilie 1866. în monografia con¬ 
sacrată marelui scriitor, G. Călinescu face ur¬ 
mătorul comentariu: „O proastă opinie despre 
munteni este vădită în corespondenţa lui Creangă. 
Diaconul, ca om de la munte, are silă de tot ce 
nu e moldovenesc şi iubire de regiune, deci fără 
îndoială că în schimbarea de regim a văzut o 
nouă pricină de înstrăinare a ţării. De altfel, ie¬ 
şenii de atunci aveau încă proaspătă rana mu¬ 
tării capitalei". 2 Creangă exprima, în fond, o 
atitudine destul de răspândită printre moldoveni. 

Aprilie 1866 a fost un moment de cumpănă 
(repede depăşit, totuşi). Un diplomat german 
aprecia atunci (greu de spus cu câtă dreptate) 
că, „dacă opinia publică s-ar putea exprima liber 
în Moldova, rezultatul ar fi prea puţin favorabil 
unirii". Istoricul american T.W. Riker, autorul 
celei mai temeinice cărţi privitoare la Unirea 

2. G. Călinescu, Ion Creangă: Viaţa şi opera, Editu¬ 
ra pentru Literatură, Bucureşti, 1964, pp. 95—96. 

Principatelor, consideră la rându-i că „nu se 
poate spune dacă separatiştii n-ar fi ieşit cu o 
majoritate zdrobitoare în alegeri în caz că nu 
s-ar fi ivit acest incident, însă un asemenea re¬ 
zultat nu ar fi fost exclus. Cum stăteau lucrurile 
acum însă [după reprimarea mişcării separa¬ 
tiste - n.n.], opinia publică se întoarse iar în 
favoarea unirii". 3 

în anii următori, Carol I a ştiut să menajeze, 
mai atent decât Cuza, amorul propriu al moldo¬ 
venilor (inclusiv prin vizite repetate la Iaşi). 
Asta, în lipsa unei descentralizări administra¬ 
tive, pe care mulţi dintre moldoveni şi-ar fi do- 
rit-o. Iaşiului i s-a găsit până la urmă un rost 
simbolic: acela de „capitală culturală" a Româ¬ 
niei. O titulatură potrivită pe la 1860 sau 1870, 
dar care deja, spre 1900, nu prea mai corespun¬ 
dea realităţii. Până şi societatea Junimea, atât 
de moldovenească iniţial, avea să se transfere 
la Bucureşti. Iar renumita universitate ieşeană 
avea să devină, pentru mai mulţi dintre profe¬ 
sorii ei, un soi de trambulină, tot spre Bucureşti. 

Desigur, în toate interpretările trebuie păs¬ 
trat un echilibru. După ce aproape dispăruseră 
din memoria istorică a românilor, nu-i vom pune 
acum pe antiunionişti deasupra unioniştilor! 

3. T.W. Riker, Cum s-a înfăptuit România: Studiul 
unei probleme internaţionale, 1856-1866, Bucureşti, 
1944, pp. 618-619 şi 622. 

Românii, în ansamblu, munteni şi moldoveni, au 
avut de câştigat în urma Unirii Principatelor. 
Avem totuşi o Românie, ce s-ar fi întâmplat fără 
ea! Dar Moldova a şi pierdut, e evident. Dacă nu 
s-ar fi făcut unirea, cu siguranţă însă că ar fi 
pierdut şi mai mult. Riscul cel mare (foarte apro¬ 
piat, cât se poate de plauzibil) era să fie înghiţită 
de Rusia şi, în loc de a se uni cu Ţara Româ¬ 
nească, să fuzioneze cu Basarabia, sub oblăduire 
rusească. 



Transilvania la răscruce 


NICI UNIREA TRANSILVANIEI cu România nu a fost 
un proces simplu şi de la sine înţeles. Mai întâi 
trebuia să existe o Românie. Românii transilvă¬ 
neni, prin Şcoala Ardeleană, au fost cei dintâi 
care au afirmat (încă din secolul al XVIII-lea) 
ideologia naţională românească. Problema lor nu 
era însă să se unească cu Ţara Românească şi 
Moldova, ci să beneficieze de drepturi egale cu 
naţiunile „dominante" din monarhia habsbur- 
gică. După crearea României prin Unirea Prin¬ 
cipatelor (la 1859) şi mai ales după aducerea în 
fruntea ţării a principelui străin (1866), câştiga¬ 
rea independenţei (1877) şi proclamarea Rega¬ 
tului (1881), s-au creat, evident, condiţiile pentru 
ca românii să poată visa cel puţin la o Românie 
care să-i cuprindă pe toţi. Era un proiect ideal, 

cu şanse incerte de reuşită; astăzi ştim cum s-au 
petrecut lucrurile, dar generaţiile de atunci 
n-aveau de unde să ştie. în planul strict al rea¬ 
lităţilor politice, românii transilvăneni înţe¬ 
legeau să continue lupta pentru emancipare 
naţională şi drepturi egale în cadrul imperiului 
austriac, apoi (din 1867) al Austro-Ungariei. 
După 1867, revendicarea lor principală a fost, 
timp de câteva decerni, restaurarea autonomiei 
Transilvaniei (anexată pur şi simplu la Ungaria, 
odată cu compromisul dualist). Transilvania pro- 
priu-zisă (fostul principat al Transilvaniei) nu-i 
cuprindea însă şi pe românii din Banat, Crişana 
şi Maramureş. După 1900 (mai precis, la confe¬ 
rinţa Partidului Naţional Român din 1905), se 
renunţă la solicitarea autonomiei Transilvaniei, 
cerându-se însă, pentru toţi românii din Tran¬ 
silvania şi Ungaria, recunoaşterea individuali¬ 
tăţii lor politice. Un pas important ar fi trebuit 
să fie introducerea votului universal, care, odată 
adoptat şi în Ungaria (în partea austriacă a mo¬ 
narhiei a fost legiferat în 1907), le-ar fi asigurat 
românilor o reprezentare parlamentară echita¬ 
bilă. în 1913-1914, deci chiar în ajunul Primului 
Război Mondial, s-au purtat tratative între repre¬ 
zentanţii Partidului Naţional Român şi piim-mi- 
nistrul Ungariei, Tisza Istvân. Românii cereau 
egalitate pe toate planurile, inclusiv vot univer¬ 
sal şi folosirea limbii române în administraţie şi 

justiţie. în mod „firesc", tratativele au eşuat, dar 
ele dovedeau că, până la sfârşit sau aproape de 
sfârşit, românii încă mai căutau o rezolvare în 
interiorul monarhiei habsburgice. Se puneau 
speranţe şi în moştenitorul tronului, arhiducele 
Franz-Ferdinand, socotit a fi un adversar al un¬ 
gurilor şi un susţinător al diverselor naţionali¬ 
tăţi (fiind căsătorit, de altfel, cu o contesă cehă), 
în cercul apropiaţilor lui se întâlneau şi câţiva 
români, printre care Aurel C. Popovici şi Alexan¬ 
dru Vaida-Voevod. în 1906, Aurel C. Popovici a 
lansat un plan de federalizare - pe baze etnice - 
a Austro-Ungariei (sub titlul Statele Unite ale 
Austriei Mari). Potrivit proiectului său, imperiul 
ar fi devenit o federaţie alcătuită din 15 state, 
unul dintre acestea reunindu-i pe românii din 
Transilvania (în sensul larg al termenului) şi 
Bucovina (de precizat că ţinutul secuiesc ar fi 
format un stat distinct). 

Primul Război Mondial avea să schimbe da¬ 
tele problemei, dar, pentru început, nu în totali¬ 
tate şi nu imediat. La scurt timp după izbucnirea 
războiului, câţiva lideri ai românilor transilvă¬ 
neni (în frunte cu Vasile Lucaciu şi Octavian 
Goga) au trecut în România, ceea ce înseamnă 
că au rupt definitiv punţile cu monarhia aus- 
tro-ungarâ. Marea majoritate a liderilor arde¬ 
leni au rămas însă în Austro-Ungaria şi şi-au 
declarat fidelitatea faţă de monarhie, chiar şi 

după intrarea României în război. Sigur, se va 
spune că nu aveau încotro. Mai convinşi, mai pu¬ 
ţin convinşi sau deloc convinşi, totuşi au facut-o. 
Ruptura va fi exprimată abia la sfârşitul războ¬ 
iului, în toamna anului 1918, când începuse deja 
dezmembrarea Austro-Ungariei. 

Nu văd o contradicţie absolută între proiectul 
României Mari şi acela al unei monarhii habs- 
burgice, radical restructurată, în spiritul egali¬ 
tăţii tuturor naţionalităţilor componente. Erau 
mai curând demersuri complementare, alegerea 
urmând să se facă în funcţie de mersul istoriei. 
Or Istoria la un moment dat a tranşat: nu refor¬ 
marea, ci dispariţia imperiului. 

Nici în Regatul român nu întâlnim o orien¬ 
tare unanimă odată cu declanşarea războiului. 
Momentul părea prielnic şi tentaţia era mare de 
a smulge Transilvania şi Bucovina de sub stăpâ¬ 
nirea ungurească, respectiv austriacă. Aceasta 
însemna intrarea în război de partea Antantei 
(Franţa, Marea Britanie, Rusia) şi împotriva 
Puterilor Centrale (Germania, Austro-Ungaria). 
Opţiunea minoritară, împărtăşită totuşi de o 
parte deloc neglijabilă a elitei politice şi inte¬ 
lectuale, era aceea a aşa-zişilor „germanofili" 1 . Şi 
aceştia vizau eliberarea unui ţinut românesc 

1. Lucian Boia, „GermanofiliiElita intelectuală ro¬ 
mânească în anii Primului Război Mondial, Humani- 
tas, Bucureşti, 2009. 

aflat sub dominaţie străină: Basarabia, jumăta¬ 
tea orientală a Moldovei, anexată de Rusia în 
1812. Ei atrăgeau atenţia asupra brutalului pro¬ 
ces de rusiflcare care se desfăşura în Basarabia, 
concluzia fiind aceea că Transilvania şi Bucovina 
puteau să mai aştepte fără mari riscuri, în timp 
ce Basarabia risca în scurt timp să fie ireversibil 
rusificată. Oricum, pe termen lung, din punctul 
lor de vedere, interesul României ar fi fost să se 
ferească de Rusia şi, implicit, să meargă alături 
de Germania. Exista în România şi un al treilea 
curent, neutralist. Până la urmă, neutralitatea 
ar fi fost mai avantajoasă pentru Puterile Cen¬ 
trale decât pentru Antantă, asigurându-le aces¬ 
tora importul de materii prime (grâne, petrol...) 
din România. Transilvania a cântărit mai greu 
decât Basarabia, iar pentru dobândirea ei guver¬ 
nul liberal condus de Ionel Brătianu a decis în 
august 1916 intrarea în război alături de pute¬ 
rile Antantei. 

Dacă n-ar fi intervenit evoluţii neaşteptate, 
România Mare, în deplinătatea ei, nu avea cum 
să se înfăptuiască, potrivit datelor iniţiale ale 
conflictului. I-ar fi revenit României (în caz de 
victorie) fie Transilvania şi Bucovina, fie Basa¬ 
rabia: cum s-ar zice, o Românie „aproape mare", 
fără una sau alta dintre aceste provincii. Istoria 
a oferit însă României mai mult decât ar fi pu¬ 
tut spera cei mai optimişti dintre români. A fost 

urmarea încheierii războiului în două faze con¬ 
tradictorii. Mai întâi, Puterile Centrale au câş¬ 
tigat războiul pe frontul de est, în condiţiile în 
care Rusia a fost cuprinsă de revoluţie şi a pier¬ 
dut o parte din teritoriile stăpânite; aşa s-a unit 
Basarabia cu România. Germania, victorioasă 
în Est, a pierdut însă partida pe frontul de vest, 
iar aliata ei, Austro-Ungaria, s-a dezmembrat 
pur şi simplu în „părţile componente". Aşa s-au 
unit cu România Transilvania şi Bucovina. Un 
succes uluitor, cu atât mai mult cu cât România 
nu câştigase, d pierduse războiul! (Se pune în¬ 
trebarea dacă n-ar fi reuşit să obţină tot atât 
păstrându-şi până la capăt neutralitatea şi evi¬ 
tând astfel colosalele pierderi umane şi materi¬ 
ale pe care le-a suferit.) 



Stat naţional unitar? 


A FOST ROMÂNIA MARE un stat naţional unitar? 
Cu un dram de ironie, am spune că nici nu putea 
să fie altfel, la capătul unei istorii de două mile¬ 
nii profund unitare! Aproape 72% români etnici 
(potrivit recensământului din 1930) înseamnă 
mult sau puţin? E suficient pentru a decreta 
caracterul fundamental românesc al României 
întregite? Dacă privim lucrurile global, majori¬ 
tatea românească este incontestabilă. Dacă însă 
investigăm provincie după provincie, dincolo de 
nucleul etnic al Vechiului Regat, vedem o compo¬ 
nentă minoritară care, ca număr, nu e chiar atât 
de departe de componenta românească majori¬ 
tară. 1 In Transilvania propriu-zisă (tot potrivit 

1. Datele statistice care urmează sunt extrase din 
Enciclopedia României, voi. I, Bucureşti, 1938, capito¬ 
lul „Populaţia României", pp. 133-160. 

recensământului din 1930), românii sunt 57,6%; 
în Banat sunt 54,3%, iar în Crişana-Maramureş 
60,7%. Majoritatea românească este de necon¬ 
testat, dar nici minoritarii - cu peste 40% - nu 
sunt chiar aşa de minoritari, cu atât mai mult 
cu cât în mediul urban deţin chiar majoritatea 
(în oraşele Transilvaniei, românii reprezintă 
35,9%; în Banat 35%, iar în Crişana-Maramureş 
33,1%). In Basarabia, românii sunt 56,2%; în 
mediul urban 31%. In două provincii, românii 
nu dispun de majoritatea absolută, ci doar rela¬ 
tivă: în Bucovina, cu 44,5% (33% în mediul ur¬ 
ban), iar în Dobrogea, 44,2% (e drept, socotind 
şi Cadrilaterul, unde românii erau mult mai 
puţini decât în vechea Dobrogea românească). 
Trebuie ţinut seama şi de faptul că există mino¬ 
rităţi şi minorităţi: chiar dacă folosim acelaşi cu¬ 
vânt pentru a le desemna, o minoritate de câteva 
sute de mii de persoane sau chiar mai numeroasă, 
locuind compact într-o anumită zonă şi prezen¬ 
tând un specific istoric şi cultural bine definit, nu 
înseamnă acelaşi lucru cu o minoritate de câteva 
mii de persoane, dispersate în mijlocul etniei ma¬ 
joritare. Saşii, de pildă, cu procentul lor de 7,9% 
în Transilvania (12,7% în mediul urban), trăiau 
în oraşele şi satele lor, pe care ei le-au fondat cu 
multe secole în urmă şi care încă mai prezintă, în 
perioada interbelică, un „arhipelag" distinct de 
Hmbă, cultură şi civilizaţie. 

Nu doar „ceilalţi" asigură un profil specific 
provinciilor reunite în 1918, ci şi, în bună mă¬ 
sură, populaţia românească. Ardelenii şi bănă¬ 
ţenii au evoluat, vreme de secole, alături de 
maghiari şi de germani, în cadrul Europei Cen¬ 
trale. Poartă astfel o amprentă culturală, care 
nu-i face să fie mai puţin români, dar îi îmbogă¬ 
ţeşte şi cu o componentă central-europeană. 
Aproape jumătate dintre ei erau greco-catolici, 
în Transilvania propriu-zisă numărul acestora 
depăşindu-1 chiar pe cel al românilor ortodocşi 
(31,1%, faţă de 27,7% din populaţia totală). în 
timp ce elita intelectuală şi politică din Regat 
era mai aproape de cultura franceză, românii 
ardeleni şi bănăţeni (ca şi cei bucovineni) primi¬ 
seră în mai mare măsură o influenţă germană 
(austriacă), inevitabil şi una maghiară. De altfel, 
ardelenii n-au apreciat nicicând prea tare me¬ 
diul bucureştean, considerat de ei a fi prea bal¬ 
canic şi cu apucături „bizantine". Şi-ar fi dorit 
cu siguranţă un grad de descentralizare politică 
şi administrativă, care să nu-i pună, aşa cum s-a 
întâmplat, la remorca clasei politice din Regat. 

Gradul de alfabetizare exprimă poate mai bine 
decât oricare alt indicator deosebirile dintre pro¬ 
vincii şi nivelul lor de dezvoltare. La 1930, ştiuto¬ 
rii de carte reprezentau în România 57% din 
populaţie (printre ultimele locuri în Europa). 
Aceasta e însă rezultanta unor procente foarte 

contrastante. Muntenia, cu 57,6%, şi Moldova, cu 
57%, erau exact pe linia de mijloc. Transilvania 
se afla la 68,3%, iar Banatul, cu 72%, era cea mai 
alfabetizată regiune a României (performanţă de 
corelat cu faptul că era şi regiunea cu cel mai 
mare procent de populaţie germană: 23,8%). Cele 
mai alfabetizate judeţe se aflau însă în Transil¬ 
vania: judeţul Braşov, cu 86,9%, urmat de judeţul 
Sibiu, cu 852%- Sunt, evident, judeţele cu cea mai 
mare concentrare de populaţie germană. La ex¬ 
trema cealaltă, uluitor de jos, se afla Basarabia, 
cu 38,1% ştiutori de carte. Trebuie să mărturisim 
că situaţia nu prea seamănă cu ceea ce ar trebui 
să fie un stat naţional unitar. 

Basarabia reprezintă, într-adevăr, un caz spe¬ 
cial, cu elita ei aproape rusificată şi cu nivelul 
foarte ridicat de sărăcie şi analfabetism. Unirea 
cu România în 1918 a fost un proces destul de 
confuz, în condiţiile ameninţărilor bolşe vice, pre¬ 
cum şi prin prezenţa armatei române şi prin 
implicarea directă a factorilor politici din Româ¬ 
nia (în frunte cu „germanofilul" Constantin Stere, 
el însuşi basarabean de origine, care a ştiut să 
manevreze cu dibăcie printre diversele grupări 
politice, şi cu prim-ministrul Alexandru Marghi¬ 
loman, prezent la Chişinău în momentul adop¬ 
tării deciziei de unire). Basarabenii şi-ar fi dorit 
o anumită formă de autonomie, pe care însă 
n-au reuşit s-o obţină, Sfatul Ţării autodizol- 

vându-se spre sfârşitul anului 1918. Nu doar 
minoritarii, dar nici românii basarabeni n-au 
avut motive să aprecieze prea mult administra¬ 
ţia românească, destul de autoritară şi abuzivă. 
Istoricii români au preferat să pună în evidenţă 
virtuţile unirii, şi mai puţin sau deloc imperfec¬ 
ţiunile şi nereuşitele. Acestea din urmă sunt 
minuţios reconstituite de istoricul italian Al- 
berto Basciani într-o carte intitulată semnificativ 
Dificila unire. Keith Hitchins, care a prefaţat-o, 
se arată convins de argumentele autorului, pe 
care le rezumă în frazele următoare: „După 
1918 şi în perioada dintre cele două războaie 
mondiale, autorităţile centrale de la Bucureşti 
s-au folosit de orice mijloc posibil ca să încorpo¬ 
reze provincia în noul stat naţional. în domeniul 
politicii, au monopolizat puterea şi au ignorat 
cu tărie realităţile locale, au creat o birocraţie 
care a excelat în abuzuri şi ostilitate; în chesti¬ 
unile de ordin economic şi-au favorizat propriile 
interese şi au ignorat sărăcia, care era foarte 
răspândită, dar şi starea de subdezvoltare de 
dincolo de Prut. în plan cultural, au promovat 
limba română şi înfiinţarea de noi şcoli ca in¬ 
strumente de integrare, doar că procedând în 
acest fel şi-au îndepărtat simpatiile minorităţi¬ 
lor etilice, dar şi pe cele ale românilor care au 
avut de suferit din cauza situaţiei arbitrare im¬ 
puse de noul regim. Atât în anii douăzeci, cât şi 

în anii treizeci, clasa conducătoare românească 
a dovedit încă o dată că nu este capabilă să ges¬ 
tioneze în mod corespunzător problemele impor¬ 
tante cu care se confrunta provincia". 2 

încă o dată: stat naţional unitar - sau nu? Pe 
teren, realitatea României Mari este aceea a unei 
extraordinare diversităţi, şi nu numai între gru¬ 
purile minoritare, d şi, până la un punct, între 
etnicii români, care parcurseseră istorii diferite, 
asimilând, în consecinţă, influenţe diverse (din¬ 
colo de incontestabila lor solidaritate româneas¬ 
că). Filozofia statului român a fost însă, de la 
început, aceea a statului naţional unitar, ceea ce 
însemna o integrare deplină (fără „autonomii" de 
nici un fel) şi o treptată omogenizare culturală. 

în condiţii „normale", românizarea ar fi pro¬ 
gresat încetul cu încetul. Au intervenit însă o 
serie de dereglări istorice care au favorizat acest 
proces. La sfârşitul perioadei interbelice, Româ¬ 
nia e nevoită să cedeze Uniunii Sovietice Basa¬ 
rabia şi nordul Bucovinei, ţinuturi cu un mare 
procent de populaţie minoritară. De asemenea, 
Cadrilaterul este retrocedat Bulgariei, facân- 
du-se şi un schimb de populaţii: toţi românii sunt 
evacuaţi din Cadrilater, iar toţi bulgarii, din Do- 
brogea românească. între timp, plecaseră şi 

2. Alberto Basciani, Dificila unire: Basarabia şi Ro¬ 
mânia Mare, 1918-1940, Editura Cartier, Chişinău, 
2018; „Prefaţa" semnată de Keith Hitchins, pp. 7-9. 

germanii din Dobrogea şi destul de mulţi dintre 
turci. în anii războiului au fost trimişi la moarte 
cam jumătate dintre evreii români. în jumăta¬ 
tea de secol de comunism, au părăsit ţara şi 
restul evreilor, precum şi cea mai mare parte a 
populaţiei germane; au plecat şi un număr con¬ 
siderabil de unguri. Industrializarea forţată şi 
urbanizarea masivă au revărsat în oraşe o bună 
parte a populaţiei rurale, români etnici în co¬ 
vârşitoare proporţie, ceea ce, în Transilvania şi 
Banat, a pus capăt majorităţilor urbane „nero¬ 
mâneşti". în România interbelică, se numărau 
vreo zece judeţe în care minoritarii erau majo¬ 
ritari. în prezent nu mai sunt decât două, Co- 
vasna şi Harghita, ambele în Ţinutul Secuiesc. 
La scara întregii ţări, procentul românilor etnici 
a sporit de la 72% în perioada interbelică la 
aproape 90% astăzi, iar în Transilvania (în sen¬ 
sul extins al termenului), de la 58% la aproape 
80% (cifre rotunjite). Românii au denunţat, şi 
pe drept cuvânt, politica de maghiarizare prac¬ 
ticată de Ungaria până la 1918. în procente de 
populaţie însă, românizarea de după 1918 a mers 
sensibil mai departe decât maghiarizarea ante¬ 
rioară. Sigur, explicaţia stă în mare măsură în 
schimbările brutale petrecute sub regimul comu¬ 
nist. Indiferent însă de motive, aici s-a ajuns. Faţă 
de ponderea lor istorică, apreciată de istoricii 
români la 80-65% din populaţia transilvăneană, 



62 De la Dacia antică la. Marea Unire... 


românii scăzuseră în perioada dualismului aus- 
tro-ungar la 53-54%. O pierdere, aşadar, de vreo 
10 procente (poate ceva mai puţin, poate ceva mai 
mult). Pornind de la acest minim istoric, românii 
transilvăneni se apropie acum de 80%, un câştig 
de nu mai puţin de 25 de procente. 3 

Eticheta de „stat naţional unitar" aproape că 
a ajuns să corespundă înfăţişării actuale a Ro¬ 
mâniei. Oricum, i se potriveşte mai bine decât 
României din anii interbelici. 


3. întregul proces de românizare, la Lucian Boia, Cum 
s-a românizat România , Humani tas, Bucureşti, 2015. 



Basarabia 


CU BASARABIA S-A PETRECUT un fenomen diver¬ 
gent. Spre deosebire de celelalte regiuni locuite 
de români, multă vreme separate, dar care s-au 
apropiat treptat unele de altele, sfârşind prin a 
fuziona, Basarabia, iniţial simplă parte a Mol¬ 
dovei, s-a angajat la un moment dat (nu de bu¬ 
năvoie!) pe o traiectorie diferită. Momentul de 
răscruce este 1812, anul când întregul ţinut 
dintre Prut şi Nistru este anexat de Rusia. Nu 
trebuie însă uitat că mai bine de un sfert din 
teritoriu, toată partea sudică a acestuia, intrase 
cu secole în urmă sub stăpânire otomană, odată 
ce turcii cuceriseră Chilia şi Cetatea Albă în 
1484, apoi Tighina, la 1538. în această zonă, ro¬ 
mânii au devenit şi au rămas minoritari. Desi¬ 
gur, şi mai gravă a fost pierderea, în favoarea 

Rusiei, a întregii provincii, la 1812. Se va spune 
că sunt doar două secole, în raport cu secolele 
anterioare, când Basarabia e pur şi simplu parte 
a teritoriului românesc şi a istoriei româneşti. 
Să nu uităm însă că şi principatul Moldovei, 
căruia îi aparţinea, şi-a avut, până la 1859, pro¬ 
pria identitate, diferită de cea a Ţării Româneşti 
sau a Transilvaniei. Până la urmă, Basarabia a 
aparţinut cu adevărat României doar în peri¬ 
oada interbelică, atunci când, din păcate, după 
cum am văzut, lucrurile nu s-au petrecut chiar 
idilic. Ritmul istoriei nu este acelaşi de la o epocă 
la alta: cele două secole au adus transformări 
mai mari în istoria Basarabiei, ca şi a României 
în ansamblu, decât toate secolele anterioare. 
Basarabia nu a participat (decât cu totul mar¬ 
ginal) la procesul de formare a naţiunii române 
şi nici la procesul de modernizare, în sens occi¬ 
dental, a României. S-a forţat apoi, fără mare 
succes, depăşirea acestui decalaj, în perioada 
interbelică. Comparaţia cu Transilvania este 
edificatoare. De-a lungul Carpaţilor, graniţa a 
fost tot timpul permeabilă, permiţând schimbu¬ 
rile de tot felul - şi în primul rând, cu mult 
înainte de unirea efectivă, dezvoltarea unitară 
a culturii româneşti. în schimb, pe Prut, graniţa 
a fost etanşă, limitând drastic circulaţia oame¬ 
nilor şi a ideilor. Câte un intelectual basarabean 
mai trece din când în când în România: Bogdan 

Petriceicu Hasdeu, Zamfir Arbure, Constantin 
Stere... în ansamblu însă, Basarabia suferă de 
o teribilă izolare, accentuată şi de starea de sub¬ 
dezvoltare a acestui ţinut aproape uitat la mar¬ 
ginea imperiului rus. 

Trec repede peste evoluţiile ulterioare, bi- 
ne-cunoscute. După cele două decenii româneşti, 
în 1940, Basarabia e din nou cotropită de ruşi şi 
integrată în Uniunea Sovietică, sub forma unei 
„republici sovietice socialiste moldoveneşti 1 * (co¬ 
respunzând doar parţial Basarabiei istorice, de- 
taşându-se de aceasta sudul şi nordul regiunii, 
cu majoritate ucraineană, şi adăugându-se în 
schimb fâşia Transnistriei (de dincolo de vechiul 
hotar al Nistrului). Deceniile petrecute în „pri¬ 
zonierat" sovietic au înstrăinat şi mai mult Ba¬ 
sarabia de România. S-a înmulţit populaţia 
rusofonă şi s-a accentuat şi mai tare pecetea 
culturală rusească. Aceasta e şi azi Republica 
Moldova, care a devenit independentă în 1991, 
în urma prăbuşirii Uniunii Sovietice. 

Mulţi dintre români (probabil chiar majori¬ 
tatea) consideră ca fiind de la sine înţeles pro¬ 
iectul de revenire între hotarele României a ceea 
ce încă se mai numeşte aici Basarabia. Argu¬ 
mentele avansate sunt de ordin atât istoric, cât 
şi etnic. Dar mai trebuie argumente? „Basara¬ 
bia e România", pur şi simplu, aşa sună sloga¬ 
nul unionist. Se cade să intervenim aici cu o 

lămurire conceptuală. Mai întâi, în ceea ce pri¬ 
veşte istoria. Naţiunile nu sunt creaţii atempo¬ 
rale. Istoria le-a făcut, istoria le poate desface. 
Faptul că Basarabia a aparţinut Moldovei lui 
Ştefan cel Mare nu înseamnă că, obligatoriu, 
trebuie să fie astăzi parte a României. Nu tre¬ 
cutul decide până la urmă, ci prezentul, oamenii 
care trăiesc astăzi pe un anume teritoriu. Cum 
explica Emest Renan, „naţiunea e un plebiscit 
de fiecare zi“. E un contract care poate fi reîn¬ 
noit, modificat sau reziliat. 

în ceea ce priveşte limba, acesta e un argu¬ 
ment important, dar nu neapărat decisiv. Sârbii 
şi croaţii vorbesc aceeaşi limbă. Au crezut şi 
unii, şi alţii, în primul moment, că asta ajunge. 
Ei, bine, nu a fost suficient; s-au despărţit în cele 
din urmă, la capătul unui veritabil măcel. Există 
şi fenomenul invers: sunt naţiuni care cuprind 
mai multe zone lingvistice. Nimănui nu i-ar 
trece prin cap să propună împărţirea Elveţiei, 
potrivit diverselor limbi ale ţării, între Germa¬ 
nia, Franţa şi Italia! 

E interesantă, sub acest aspect, şi evoluţia 
istorică a Austriei. Prin limbă şi istorie, austri¬ 
ecii sunt la fel de germani ca toţi germanii. De 
fapt, privind şi în interiorul Germaniei, bavare¬ 
zii sunt mai apropiaţi de austrieci decât de ger¬ 
manii din nord. Totuşi, istoria i-a împins treptat 
pe austrieci în afara Germaniei. Acum, incontes- 

tabil, există o naţiune austriacă distinctă de cea 
germană. Şi să nu uităm că Austria e mai ase¬ 
mănătoare cu Germania decât Republica Mol¬ 
dova cu România. 

Dacă nici limba şi nici istoria nu sunt deci¬ 
sive, atunci ce contează în primul şi în primul 
rând? Naţiunea, cum spunea Benedict Ander- 
son, e o „comunitate imaginată". Nu e realitate 
brută, ci construcţie ideală. Cu alte cuvinte, nu 
e „dată", ci „voită". Republica Moldova se va uni 
cu România dacă şi atunci când o majoritate de 
„moldoveni" o vor dori. Dacă o vor dori. Deocam¬ 
dată, „unioniştii" sunt o minoritate, chiar prin¬ 
tre vorbitorii de limbă română. Şi până la urmă, 
unde ar fi supărarea dacă am avea două state 
româneşti? 

Dincoace de Prut, în principiu, cam toată lu¬ 
mea doreşte revenirea Basarabiei la „patria- 
mamă"; sau poate nu toată lumea, însă puţini 
sunt cei care se pronunţă deschis împotrivă: nu 
e politic corect! Avem de-a face cu o atitudine 
mai curând sentimentală, decât rezultată din- 
tr-o analiză lucidă. S-a calculat costul economic 
al unei asemenea fuziuni? România e pregătită 
să primească o nouă infuzie de minorităţi (ruşi, 
ucraineni, găgăuzi...)? Va intra şi Transnistria 
între hotarele României? în acest caz suntem 
pregătiţi să ne confruntăm direct cu Rusia? 
Şi cum rămâne cu autonomiile? în Republica 

Moldova, „Găgăuzia" e deja autonomă. Pacifica¬ 
rea Transnistriei nu se va putea face decât pe 
acelaşi criteriu, al autonomiei provinciei rebele. 
Va renunţa Moldova la autonomii, sau România 
la „statul naţional unitar"? Cum rămâne cu Ţi¬ 
nutul Secuiesc? 

Până la urmă, toate dificultăţile pot fi depă¬ 
şite. Cu condiţia de a se degaja, în ambele state, 
atât în România, cât şi în Republica Moldova (şi 
în special în Republica Moldova), o majoritate 
consistentă, hotărâtă să ducă lucrurile până la 
capăt. Este evident că nu ne aflăm încă într-o 
asemenea situaţie. 



Ce a urmat 


ÎN TERMENI DE „CONSTRUCŢIE NAŢIONALĂ", statul 
român poate fi considerat un succes. Succes încă 
şi mai evident, dacă privim de jur împrejur. Din¬ 
tre ţările „moştenitoare" ale defunctelor imperii, 
România a rezistat cel mai bine la proba timpu¬ 
lui. Este singura care s-a menţinut între ace¬ 
leaşi hotare (făcând excepţie doar Basarabia şi 
Bucovina de Nord). întrebarea este dacă româ¬ 
nii au şi ştiut ce să facă cu acest impresionant 
succes istoric. Răspunsul este că, din păcate, nu 
s-au descurcat prea strălucit. 1 

1. O analiză critică pertinentă a evoluţiilor româ¬ 
neşti de la Marea Unire şi până astăzi, la Oliver Jens 
Schmitt, România în 100 de ani: Bilanţul unui veac de 
istorie (urmat de un dialog cu Marian Voicu), Humani- 
tas, Bucureşti, 2018. 

Un mit e pe cale să se destrame: acela al ex¬ 
celenţei perioadei interbelice. Ne-a orbit strălu¬ 
cirea intelectuală a epocii, efervescenţa creatoare 
manifestată în cele mai variate domenii. Ca şi 
faptul că, în ciuda numeroaselor derapaje, „in¬ 
terbelicul" apărea ca o societate „normală", cel 
puţin în raport cu artificialitatea utopică a co¬ 
munismului. în fapt însă, mecanismele sociale 
şi politice au cunoscut, de la un război la altul, 
o treptată degradare. în ciuda unui oarecare 
progres economic (mai ales în anii ’30), România 
n-a reuşit să reducă decalajul care o separa de 
ţările avansate ale continentului. Continua să 
fie ţara mai multor recorduri negative (ultimul 
loc la ştiinţa de carte, primul loc la mortalitatea 
infantilă...). Democraţia a mers cam şchiop, atâta 
cât a mers. Alegerile, în principiu libere (pe baza 
votului universal masculin), s-au făcut aproape 
de fiecare dată sub presiune guvernamentală. 
Cenzura (practic inexistentă în Vechiul Regat) 
ajunge să fie o practică obişnuită (formal demo¬ 
cratică, România Mare s-a arătat în unele pri¬ 
vinţe mai puţin democratică decât România de 
dinainte de război). Violenţa în spaţiul public a 
crescut constant. Legionarii (Garda de Fier) şi 
regele Carol II s-au luat parcă la întrecere pen¬ 
tru a pune capăt regimului democratic. Asasina¬ 
tul politic a devenit monedă curentă. înmulţirea 

minorităţilor a stimulat mai mult naţionalismul 
românesc decât apropierea de „celălalt"; antise¬ 
mitismul, cu deosebire, a câştigat teren, pregă¬ 
tind astfel cumplitele crime din anii celui de al 
Doilea Război Mondial. Iar sfârşitul s-a petrecut 
prin trei regimuri dictatoriale succesive: dicta¬ 
tura regală a lui Carol II (1938-1940), scurta, dar 
sângeroasa dictatură legionară (1940-1941) şi 
dictatura mareşalului Ion Antonescu (1941- 
1944); de asemenea, printr-un război pierdut, pur¬ 
tat alături de Germania lui Hitler. Suficient, nu? 

Cât despre regimul comunist, acesta a fost 
impus din afară, în urma expansiunii imperiu¬ 
lui sovietic, dar s-a menţinut netulburat atâta 
vreme şi a căpătat accente specifice prin contri¬ 
buţia factorilor autohtoni, dintre care, în primul 
rând, imensa fractură socială (care a dat atâtor 
români sentimentul unei revanşe) şi insuficienţa 
spiritului democratic şi a conştiinţei civice. în 
plus, după o primă fază „internaţionalistă", de 
fapt violent antinaţională, comunismul românesc 
a făcut o întoarcere de 180 de grade, racordân- 
du-se la naţionalismul interbelic, pe care, pre¬ 
luând câte ceva şi din arsenalul legionar, l-a 
ridicat la cote şi mai înalte, cu consecinţe dura¬ 
bile, observabile şi astăzi în mentalitatea şi ati¬ 
tudinea multor compatrioţi (nici o metodă nu e 
mai bună pentru a-i manipula pe oameni decât 
discursul naţionalist). 

în ceea ce priveşte ieşirea din comunism, în 
nici o ţară din Europa Centrală procesul n-a fost 
atât de lent şi de defectuos ca în România. Şi 
astăzi, o parte considerabilă a populaţiei poartă 
nostalgia regimului totalitar, dovadă că acesta 
nu a fost chiar atât de străin „spiritului 11 româ¬ 
nesc precum s-a putut afirma (potrivit strate¬ 
giei, iarăşi destul de comună printre români, de 
a da mereu vina pe „ceilalţi"). Aşa, nu prea bine, 
cum arată România de azi, trăim totuşi peri¬ 
oada cea mai bună din istoria ţării (măcar în 
urma faptului că am devenit membri ai NATO 
şi ai Uniunii Europene, ceea ce ne obligă să res¬ 
pectăm, cât de cât, regulile democraţiei şi ale 
statului de drept). 



„Recorduri" româneşti 


Nn este totuşi prea util să ne comparăm mereu 
cu România interbelică. Toate ţările şi lumea 
întreagă s-au schimbat enorm de atunci şi până 
astăzi. întrebarea „actualizată" e unde ne pla¬ 
săm acum, în raport cu ceilalţi. Din păcate, răs¬ 
punsul la această întrebare nu e deloc de natură 
să ne entuziasmeze. Desigur, ţara arată mai 
bine, chiar mult mai bine, faţă de momentul 
ieşirii din comunism. „Mai bine" nu înseamnă 
însă neapărat „bine". Nu, nu arată bine. Plouă 
asupra României cu recorduri negative. Suntem 
pe cale de a ne instala temeinic pe ultimul loc 
printre ţările Uniunii Europene (atunci când nu 
ne concurează bulgarii, darnici ei nu reuşesc să 
adune atâtea „performanţe"). E aproape greu de 
înţeles cum de reuşim: chiar aşa, de fiecare dată? 

Statisticile sunt necruţătoare: ne pun în faţa unor 
realităţi aproape de necrezut. 

Ne menţinem, de pildă, la un procent de 45% 
de populaţie rurală: de departe pe primul loc în 
Uniunea Europeană; i-am lăsat mult în urmă şi 
pe vecinii de la sud de Dunăre. Aveam, totuşi, 
impresia că regimul comunist izbutise, în marş 
forţat, să industrializeze şi să urbanizeze Româ¬ 
nia. 45%! E mai curând o proporţie de secol XIX 
decât de mileniul III. Paradoxul nu se opreşte 
aici. In timp ce 25% din forţa de muncă a Româ¬ 
niei e concentrată în agricultură, pe piaţă aproape 
că nu se găsesc produse agricole româneşti. Ţă¬ 
ranul român, de regulă, e proprietar al unui te ¬ 
ren minuscul, care îi permite, strict, o agricultură 
de subzistenţă. Românii se hrănesc în principal 
din importuri (ceea ce, printre altele, afectează 
puternic balanţa comercială a ţării). 

„Toaleta din fundul curţii" e pe cale să devină 
un soi de „brand" românesc. Nu demult, o an¬ 
chetă europeană se încheia cu constatarea că 
aproape 40% dintre gospodării dispun de o ase¬ 
menea „anexă", cu alte cuvinte nu beneficiază de 
canalizare şi apă curentă (la sate, în primul rând, 
dar şi în multe cartiere mărginaşe ale oraşelor, 
inclusiv în capitală). Pe locul 2, dar la distanţă, 
vin bulgarii, cu ceva sub 30%. Iar pe locul 3 se 
pare că nu mai e nimeni: în Occident nu se vede 
aşa ceva, nici în cel mai izolat sat de munte. 

Potrivit datelor statistice, românii sunt eu¬ 
ropenii care citesc cel mai puţin. Din unele oraşe 
şi chiar în judeţe întregi, librăriile au dispă rut. 
Piaţa de carte este evaluată în România la vreo 
60 de milioane de euro anual. Cam la acelaşi 
nivel cu Bulgaria; doar că populaţia Bulgariei e 
de două ori şi jumătate mai mică decât a Româ¬ 
niei, ceea ce înseamnă, în termeni statistici, că 
un bulgar citeşte de două ori şi jumătate mai 
mult decât un român. In Ungaria, piaţa de carte 
s-ar ridica la circa 120 de milioane de euro, du¬ 
blu faţă de România, aşa încât, ţinând seama de 
faptul că populaţia e pe jumătate cât a Româ¬ 
niei, revin, pe cap de locuitor, de patru ori mai 
multe cărţi. Pentru Polonia, cifra avansată e de 
772 de milioane, la o populaţie dublă faţă de a 
României, ceea ce înseamnă, pe locuitor, de şase 
ori mai mult. Despre ţările occidentale mai bine 
să nu vorbim, riscăm să cădem în depresie. Re¬ 
cordul absolut îi aparţine Germaniei, cu aproape 
patru miliarde şi jumătate de euro, ceea ce in¬ 
dică, pe cap de german, un consum de carte de 
aproape 20 de ori mai mare decât în România. 

România e, de altfel, ţara cu cea mai mare 
extindere a analfabetismului funcţional - cu 
alte cuvinte, există un număr neliniştitor de 
mare de persoane care de bine, de rău ştiu să 
citească, dar nu sunt capabile să înţeleagă ceea 
ce citesc. 

La extrema cealaltă, suntem însă patria doc¬ 
toratelor. Nu ştiu dacă a doctoratelor în ansam¬ 
blu, dar a celor plagiate cu siguranţă. 1 Oferta 
făcută plagiatorilor e irezistibilă, odată ce în Ro¬ 
mânia, pe lângă universităţile „tradiţionale", 
care nici ele nu sunt imune la plagiat, dispun de 
universităţi proprii (inclusiv de şcoli doctorale) 
până şi Poliţia, Armata şi serviciile secrete: fili¬ 
eră tocmai potrivită pentru acei politicieni care, 
nu se ştie prea bine de ce, sunt foarte dornici să-şi 
pună un titlu de doctor pe cartea de vizită. De 
regulă, un politician sau îşi plagiază singur lu¬ 
crarea, sau, dacă n-are vreme de aşa ceva, pune 
pe altcineva să i-o facă, iar acesta recurge tot la 
plagiat, că doar n-o să stea ani de zile să lucreze 
ca la carte o teză care nici măcar nu-i a lui. A fost 
pe tema asta un început de scandal care deocam¬ 
dată s-a muşamalizat, dar care, chiar şi aşa, a 
pus în evidenţă putreziciunea sistemului. 

Suntem şi ţara unde închisorile sunt pe cale 
de a deveni centre de cercetare ştiinţifică! Deţi¬ 
nuţii - desigur, nu toţi, doar unii dintre ei, de 
regulă din rândul celor condamnaţi pentru co¬ 
rupţie - scriu, într-un timp record, cărţi după 

1. Investigaţia în jurul tezelor de doctorat plagiate 
se datorează în cea mai mare măsură jurnalistei Emilia 
Şercan, care este şi autoarea cărţii Fabrica de doctorate 
sau Cum se surpă fundamentele unei naţii, Humanitas, 
Bucureşti, 2018. 

cărţi, lucrări prin care aduc importante contri¬ 
buţii într-o varietate de domenii, beneficiind, 
drept răsplată, de reduceri semnificative ale 
pedepselor. 2 Cum de reuşesc, fără să dispună de 
biblioteci sau de laboratoare, numai ei ştiu. Sau 
poate mai ştiu şi alţii. (Totuşi, câtă bătaie de joc!) 

Şi apoi, e povestea fără sfârşit a autostrăzilor. 
Va fi, cred, un caz de şcoală: cum reuşeşte o ţară 
să nu facă autostrăzi, deşi ar avea teribil nevoie 
de ele. Rezultatele sunt edificatoare: România 
posedă aproximativ 750 de kilometri de auto¬ 
stradă, aproape de bulgari care au puţin mai 
mult, însă în cazul Bulgariei la o suprafaţă de 
111.000 de kilometri pătraţi, în timp ce întinde¬ 
rea României e de peste două ori mai mare: 
238.000 km 2 . Ungaria, de două ori şi jumătate 
mai mică decât România, are o reţea mai mult 
decât dublă. Din nou, despre ţările occidentale 
n-are rost să mai vorbim. Fireşte, Germania e 
pe primul loc, cu circa 13.000 de kilometri. 

Aici, sunt tentat să încerc o comparaţie. Căile 
ferate, în vremea lor de glorie, au avut în plan 
economic şi social un rol similar cu cel al auto¬ 
străzilor, astăzi. în Vechiul Regat, prima cale 
ferată a fost inaugurată în 1869. în următoarele 

2. Despre „activitatea ştiinţifică" din închisori, vezi 
Melania Cincea, Frăţia penal-academică. Cercetarea 
ştiinţifică din penitenciarele României: o investigaţie 
jurnalistică, Humanitas, Bucureşti, 2018. 

trei decenii, până la 1900, s-au construit 3.000 
de kilometri de cale ferată (3.500 până în 1914), 
învingându-se dificultăţi tehnice cu siguranţă 
mai mari (dat fiind nivelul tehnologic al epocii) 
decât cele presupuse în prezent de construcţia 
autostrăzilor. Tot în interval de trei decenii (de 
la Revoluţie până astăzi), rezultatul, cum am 
văzut, este de 750 de kilometri (într-o României 
mult mai mare faţă de cea de la 1900). Orice 
comentariu e de prisos. 

Pe şoselele României accidentele se ţin lanţ, 
cu o impresionantă rată a mortalităţii. Iarăşi un 
record european! Se îmbină aici absenţa auto¬ 
străzilor cu proverbiala indisciplină la volan a 
românilor şi cu faptul bine ştiut că nu puţini 
conducători auto şi-au căpătat permisul prin 
„relaţii" sau pe bani, şi nicidecum pe baza unui 
examen teme ini c. 

Spitalele din România, nu toate, dar multe 
dintre ele, trebuie ocolite cu grijă. Mai mult 
îmbolnăvesc decât vindecă. Infecţiile spitaliceşti 
sunt la ordinea zilei. Totodată, lipsesc adesea şi 
pe perioade destul de lungi, nu numai din spi¬ 
tale, dar şi din farmacii, medicamente esenţiale 
pentru tratarea sau ţinerea sub control a unor 
boli grave, precum cancerul. Cu alte cuvinte, se 
moare cu zile! Nu e de mirare că în privinţa 
speranţei de viaţă înregistrăm iarăşi un record 
european (fireşte, cu minus, nu cu plus). 

Sărăcia extremă o întâlnim tot în România. 
Potrivit statisticilor Uniunii Europene, aici se 
află cel mai amplu segment de populaţie săracă, 
între cei mai bogaţi şi cei mai săraci, distanţa 
rămâne enormă: o veche tradiţie românească! 

N-am uitat corupţia. Tot pe primul loc în Uni¬ 
unea Europeană. Cel puţin aceasta e percepţia, 
a noastră şi a celorlalţi. E drept că şi campania 
anticorupţie s-a aflat, ani de-a rândul, pe primul 
loc în Europa (iată şi un record pozitiv!) şi în 
felul acesta corupţia, arătată cu degetul, a de¬ 
venit mai vizibilă decât ar fi fost altminteri, lă¬ 
sată în voia ei. Mai toate recordurile negative 
pe care le-am pomenit îşi au în bună măsură 
originea în corupţia larg răspândită. Fără co¬ 
rupţie, sau fără atât de multă corupţie, poate că 
am avea măcar câteva sute de kilometri de au¬ 
tostradă în plus. 

Aşa stând lucrurile nu e de mirare că românii 
au ajuns să fugă de România. A devenit Româ¬ 
nia ceea ce n-a fost niciodată: o ţară de emigra¬ 
ţie. Şi ce record îngrozitor... Cu trei milioane şi 
jumătate de români plecaţi din ţară, ne aflăm 
(raportat la totalul populaţiei) pe locul al doilea 
în lume, după Siria. Nu doar o performanţă eu¬ 
ropeană, ci de-a dreptul mondială. Am ajuns să 
ne comparăm ca o ţară aproape distrusă, împot¬ 
molită într-un sângeros şi interminabil război 
civil. Pleacă oamenii de-a valma, la fel de bine 

muncitori necalificaţi şi persoane cu înaltă cali¬ 
ficare. Medicii sunt în prima linie, lăsând în 
urmă un gol periculos. Deja, în diverse sectoare 
de activitate, forţa de muncă a început să lip¬ 
sească. Vin alţii: în lunile din urmă, mai multe 
mii de vietnamezi (atraşi de ceea ce pentru ei 
înseamnă salariile mari din România!). S-a pră¬ 
buşit şi rata natalităţii, cu atât mai mult cu cât 
din ţară pleacă mai ales oamenii tineri, iar copiii 
lor nu e deloc sigur că vor mai fi români. Dacă 
lucrurile nu se vor îndrepta, România riscă să 
dispară încetul cu încetul, şi nu în urma unei 
agresiuni din afară (ruşii, ungurii...), ci din mo¬ 
tive strict autohtone. 



„Suprarealism" politic 


SCRIA TITU MAIORESCU ÎN 1868, sub titlul „în contra 
direcţiei de astăzi în cultura română": „în aparenţă, 
după statistica formelor din afară, românii posedă 
astăzi aproape întreaga civilizare occidentală. 
Avem politică şi ştiinţă, avem jurnale şi academii, 
avem şcoli şi literatură, avem muzee, conservatorii, 
avem teatru, avem chiar o constituţiune. Dar în 
realitate toate acestea sunt producţiuni moarte, 
pretenţii fără fundament, stafii fără trup, iluzii 
fără adevăr, şi astfel cultura claselor mai înalte ale 
ro mân ilor este nulă şi fără valoare. ,. U1 

Este formulată, în aceste rânduri, bine-cunos- 
cuta teorie maioresciană a „formelor fără fond". 

1. Titu Maiorescu, „în contra direcţiei de astăzi în 
cultura română", în Critice, voi. I, Editura Minerva, Bu¬ 
cureşti, 1907, p. 152. 

Românii - constata implacabilul critic - adop¬ 
taseră într-un timp record (nu mai mult de câ¬ 
teva decenii) întreaga civilizaţie occidentală, 
dar mai aveau de lucru până să se pătrundă nu 
doar de formele, ci şi de spiritul ei. Deşi a trecut 
atâta vreme, argumentaţia lui Maiorescu fra¬ 
pează astăzi prin actualitatea ei. Parcă ni s-ar 
adresa nouă, direct. într-adevăr, România de 
azi, ca şi România secolului al XlX-lea, a copiat 
conştiincios întregul model occidental. Formal, 
trăim într-o ţară pe deplin occidentalizată. Insti¬ 
tuţiile, legile, regulile de tot felul sunt aceleaşi 
ca în Occident; spiritul însă, care le animă, este 
adesea foarte diferit. 

Ar fi de conceput ca în lumea occidentală un 
plagiator dovedit să mai rămână în viaţa poli¬ 
tică? La noi nu e doar unul, simt o mulţime în 
această situaţie. Dar un condamnat penal, fie şi 
numai în primă instanţă, s-ar putea agăţa, ca 
la noi, de cele mai înalte funcţii în stat? 

Este aproape suprarealist ceea ce se întâm¬ 
plă astăzi pe scena politică românească. Un po¬ 
litician care nu vrea să intre la închisoare (ceea 
ce în fond e de înţeles!) a capturat cel mai mare 
partid al ţării, apoi Parlamentul şi Guvernul 
(mai precis spus cele trei guverne succesive, pe 
care el le-a numit şi tot el le-a schimbat). A in¬ 
ventat totodată ficţiunea politică a unui „stat 
paralel", reprezentat în special de puterea judi- 



,Suprarealism“ politic 83 


dară şi de servidile secrete, care ar fi pus stăpâ¬ 
nire pe ţară. Scopul declarat este acela de a 
distruge, până la ultima piesă, „statul paralel", 
în primul rând prin aducerea justiţiei la remorca 
factorului politic. Tbtul trebuie dărâmat pentru 
a se reconstrui pe baze noi. Deocamdată, se dă¬ 
râmă. Apoi, vom mai vedea. 

Tinerii, care n-au cunoscut regimul comunist, 
se întreabă uneori cum de au putut românii să-l 
suporte atâta vreme pe Ceauşescu. Asta e pro¬ 
blema? Era totuşi un regim totalitar. Şi germa¬ 
nii l-au suportat pe Hitler până la capăt, la fel 
şi ruşii pe Stalin. întrebarea este cum îl suportă 
românii pe micul dictator actual, în condiţiile 
unui regim democratic şi înarmat cu toate insti¬ 
tuţiile unui stat de drept. Răspunsul stă în bună 
măsură în mentalitatea şi comportamentul ro¬ 
mânilor. Istoria pe care au parcurs-o, destul de 
apăsătoare şi de nesigură şi marcată în mai 
mare măsură de manifestări şi de decizii arbi¬ 
trare decât de instituţii puternice şi de domnia 
legii, i-a învăţat, se vede, pe oameni că, decât să 
reziste, e mai prudent să se supună şi să se des¬ 
curce, fiecare cum poate. Cert este că spiritul 
civic s-a afirmat în România pornind de la o cotă 
foarte modestă. în ultimii ani, ce e drept, a că¬ 
pătat avânt, dovadă impresionantele manifesta¬ 
ţii în apărarea statului de drept, care i-au 
surprins şi pe occidentali. Tbtuşi, încă o mare 

masă de români, cufundaţi în sărăcie şi incul¬ 
tură, dependenţi de stat şi de autorităţile locale, 
continuă să joace aşa cum li se cântă. România, 
chiar inclusă în Uniunea Europeană, seamănă 
în fapt mai bine, dacă luăm în seamă straturile 
profunde ale societăţii, cu Rusia sau chiar cu 
Turcia (să zicem, cu un oarecare avantaj în cazul 
României, ţară de dimensiuni mai modeste şi 
mai uşor de împins spre Occident). Aşa stau lu¬ 
crurile: România occidentalizată iese în stradă, 
dar cealaltă Românie, de fapt nu ea, ci cei care 
o ţin captivă şi o manipulează, câştigă aproape 
de fiecare dată la urne. Priviţi Rusia, ţară cu o 
excepţională elită intelectuală, care n-a cunos¬ 
cut însă decât guvernări autoritare (cu excepţia 
efemerului experiment Kerenski din 1917). 

Ironic - sau, mai bine zis, penibil - e faptul 
că atacul împotriva statului de drept se desfă¬ 
şoară în anul Centenarului României Mari. Săr¬ 
bătorim unirea tuturor românilor în momentul 
când românii sunt mai dezbinaţi ca oricând şi 
statul însuşi e pus în primejdie. Aşadar, o ţară 
profund dezbinată îşi serbează Marea Unire. O 
trecem şi pe asta la recordurile româneşti? 

România seamănă tot mai tare cu o maşină¬ 
rie dereglată. îşi va reveni oare? 



De-ale Centenarului 


ADEVĂRATA SĂRBĂTORIRE a Centenarului Româ¬ 
niei Mari s-ar fi cuvenit să scoată în evidenţă, 
pe lângă faptele memorabile ale trecutului, şi 
poate în şi mai mare măsură, acele înfăptuiri 
ale prezentului de natură să convingă pe orişi¬ 
cine că ştim ce avem de făcut cu ţara care ne-a 
fost lăsată moştenire. Ultimii ani au adus însă, 
din păcate, prea multe eşecuri şi prea multă 
dezbinare. Se tot vorbeşte - în stilul bine-cunos- 
cut al „formelor fără fond" - de un „proiect de 
ţară" pe care România ar trebui să şi-l asume, 
pentru a nu orbecăi fără noimă în drumul spre 
viitor. Se pare însă că nimeni nu ştie cum ar 
arăta acest misterios proiect. Mai concret, s-a 
vorbit - dar numai s-a vorbit şi atâta tot - de¬ 
spre trasarea unor autostrăzi care să lege între 

ele provinciile istorice, atât în sens material, cât 
şi simbolic. Un asemenea proiect, dus la îndepli¬ 
nire, ar fi însemnat mai mult decât toate tira¬ 
dele patriotice pe tema Marii Uniri. Bineînţeles 
că nu s-a făcut nimic; se ştie doar că atunci când 
e vorba de autostrăzi autorităţile române par 
lovite de o stranie paralizie. în cele din urmă, 
Clujul, Timişoara sau Oradea vor ajunge să fie 
mai strâns legate de Budapesta sau de Viena 
decât de Bucureşti (aşa cum au mai fost cândva). 

în absenţa unor mari iniţiative, românii se 
descurcă aşa cum pot, fiecare interpretând Cen¬ 
tenarul în felul său. Cel mai jos a căzut Marea 
Unire în sfera publicităţii. Mai tot ce se vinde şi 
se cumpără are parte de o reclamă adecvată, pe 
tema Centenarului, fireşte. 

Se mai întâmplă ceva curios. Atât de tare 
suntem bombardaţi cu sintagma „100 de ani de 
România", încât tot mai mulţi români par să 
îmbrăţişeze convingerea că România nu există 
decât fix de 100 de ani. S-ar putea alcătui o în¬ 
treagă antologie cu astfel de „interpretări". Chiar 
acum aud pe postul naţional de televiziune in- 
vocându-se „100 de ani de la crearea României 
ca stat modern". Pe vremea lui Cuza sau a lui 
Carol I va fi fost România un „stat medieval"? 
Sau nici măcar n-ar fi existat? Răsfoind o re¬ 
vistă volantă, editată de o reţea de restaurante 
(nici când iei masa în oraş nu se mai poate fără 

unire), am avut şansa să dau peste un articol 
intitulat promiţător „Marea Unire în bucate", în 
care se afirmă următoarele: „Amil acesta sărbă¬ 
torim un secol de când România a devenit stat 
unitar şi suveran... România există ca stat de 
doar 100 de ani." 

Insistenţa asupra Centenarului „Marii Uniri" 
pare într-adevăr să fi avut acest curios efect 
„colateral": deprecierea considerabilă a Unirii 
Principatelor de la 1859. Nu ştiu cine a avut 
neinspirata idee să „reboteze" acel eveniment 
fondator, trecându-1 într-un registru minor, sub 
denumirea de „mica unire". Se vede că multor 
români le-a plăcut conceptul, dovadă faptul că 
îl tot auzim, oarecum în contrast cu „Marea 
Unire" de la 1918. Din păcate, este o denumire 
de prost-gust şi, pe deasupra, incorectă şi ne¬ 
dreaptă. Unirea fundamentală, prin care s-a 
făurit statul român, nu s-a petrecut la 1918, ci 
la 1859. De n-ar fi fost atunci Unirea Principa¬ 
telor, este greu de imaginat cum s-ar fi putut 
înfăptui mai târziu România Mare, în jurul 
cărui nucleu teritorial. în 1918 s-a completat 
statul român, nu s-a creat; provinciile alipite, 
Transilvania (în sensul larg al termenului), Bu¬ 
covina şi Basarabia, au intrat pur şi simplu în 
cadrul instituţional şi administrativ al Vechiu¬ 
lui Regat. Constituţia României Mari din 1923 
prelua, cu unele modificări neesenţiale, textul 

Constituţiei României „mici" din 1866. De aici, 
şi menţinerea sistemului politico-administrativ 
centralizator, cu preeminenţa clară a Bucureş- 
tiului, nu întru totul pe placul românilor din 
provinciile alipite (ca să nu mai vorbim de mi¬ 
norităţi). Chiar şi în termeni de populaţie româ¬ 
nească, Vechiul Regat, cu cei peste 7 milioane 
de locuitori ai săi înregistraţi în preajma Primu¬ 
lui Război Mondial, îngloba categoric mai mulţi 
români etnici decât toate provinciile alipite la 
un loc (Transilvania, cu aproape 3 milioane de 
români, Bucovina, cu puţin sub 300.000, şi Ba¬ 
sarabia, cu ceva mai mult de un milion). Fac 
toate aceste precizări nu pentru a diminua sem¬ 
nificaţia anului 1918 (după cum imediat se vor 
trezi unii, oricum, să spună), ci doar ca un act 
de dreptate pentru generaţia care a creat Ro¬ 
mânia la 1859. 

Este de discutat, de altfel, cât de inspirată a 
fost proclamarea zilei de 1 decembrie ca zi na¬ 
ţională a României. Referirea este, evident, la 
1 decembrie 1918, data marii adunări româneşti 
de la Alba Iulia, care a proclamat unirea Tran¬ 
silvaniei cu România. Crearea României Mari 
nu înseamnă însă doar unirea Transilvaniei, ci 
şi a Basarabiei şi a Bucovinei, toate acestea 
adăugate unificărilor precedente: Muntenia şi 
Moldova, la 1859, Dobrogea la 1878. Cât de mare 
şi de frumoasă ar fi Transilvania, toate regiunile 

sunt la fel de importante pentru definirea „spa¬ 
ţiului românesc". In plus, ceea ce e neplăcut pen¬ 
tru o zi naţională, care s-ar dori cât mai senină, 
1 decembrie continuă să alimenteze nesfârşita 
polemică româno-maghiară privitoare la Tran¬ 
silvania. 



Ce se întâmplă în jurul nostru? 


AR FI O LIPSĂ ÎNGRIJORĂTOARE de imaginaţie să 
ne închipuim că istoria şi-a spus ultimul cuvânt 
odată cu împărţirea lumii în state naţionale. 
Nimic nu este veşnic, iar până la „ultimul cu¬ 
vânt", dacă acesta va fi rostit vreodată, mai e 
cale lungă. Statul-naţiune a fost (şi mai este 
încă) doar o etapă, cu perspectiva de a-şi pre¬ 
lungi existenţa, dar care se confruntă, încă de 
pe acum, cu valori şi tendinţe divergente. Chiar 
cuvântul „naţionalism", cândva asumat cu mân¬ 
drie, a căpătat supărătoare conotaţii negative, 
până într-acolo încât un preşedinte al Franţei a 
declarat răspicat că „naţionalismul înseamnă 
război" (Franfois Mitterand, în Parlamentul Eu¬ 
ropean, în 1995:, ,Le nationalisme, c’est la guerre"). 
A rămas legitim - politic corect — doar „patrio- 

tismul", care e, să zicem, varianta „soft'* a tra¬ 
diţionalei ideologii naţionale. 

în imaginarul colectiv, naţiunea a pierdut 
puncte faţă de ce a fost cândva: o credinţă mai 
puternică decât oricare alta, căreia totul i se 
subordona. îi stau acum în faţă şi alte idealuri, 
mai pe măsura epocii noastre. Ascensiunea in¬ 
dividului e cât se poate de caracteristică. în vre¬ 
murile de glorie ale naţiunii, acesta îi stătea cu 
totul la dispoziţie. Putea fi ceva mai înălţător 
decât să-ţi dai viaţa pentru patrie? Şi România 
Mare s-a lăcut cu preţul unui măcel neînchipuit: 
sute de mii de destine zdrobite. Părea cu totul 
natural; astăzi, mă îndoiesc că ar fi la fel. Sim¬ 
bolic, individul s-a ridicat tot atât de sus ca na¬ 
ţiunea. Are dreptul său, inalienabil, la viaţă şi 
la libertate (şi la fericire, cum se zice; aş spune, 
mai prudent, la căutarea fericirii). 

Cele mai mari „ravagii" le produce însă Inter- 
netul, în întregul sistem de valori şi de compor¬ 
tamente. Datorită acestui miraculos instrument, 
apar în spaţiul virtual o mulţime de reţele şi de 
solidarităţi, care nu mai au nimic de-a face cu 
alcătuirile şi îngrădirile naţionale. 

Dar Europa? Deocamdată, Uniunea Euro¬ 
peană e încă o asociere de state naţionale. Ră¬ 
mâne de văzut cât timp va mai fi, dacă, aşa cum 
îi e menirea, va tinde spre tot mai multă integrare. 
Suveranitatea statelor se va transfera treptat 

spre instituţiile centrale ale Uniunii (proces, de 
altfel, în curs, fie şi cu inevitabile poticneli). 

Vechea ordine a statelor-naţiuni începe să fie 
deranjată şi de tot mai insistentul curent regio¬ 
nalist. Odată cu fenomenul naţional, regiunile 
aproape dispăruseră, oricum pierduseră mult din 
vizibilitate, înglobate în cadrul larg al comunită¬ 
ţilor naţionale. Acum încearcă să iasă la lumină 
şi să-şi facă loc printre naţiunile recunoscute. 
Confruntarea dintre Catalonia şi statul spaniol 
a căpătat accente dramatice. Scoţia, la rândul ei, 
se pregăteşte să părăsească Marea Britanie. Şi 
chiar în Franţa, o ţară cât se poate de unificată, 
Corsica poate oferi unele surprize. Cazul provin¬ 
ciei Kosovo e bine-cunoscut; majoritatea statelor 
europene i-au recunoscut „existenţa", unele ţări 
însă au refuzat să o facă, tocmai acelea care se 
tem de proliferarea modelului regionalist (Spa¬ 
nia, printre ele, dar şi România). 

De remarcat că „regionalismul" nu izvorăşte 
doar din specificul etnic, cultural sau istoric, ci 
are, foarte adesea, şi o importantă componentă 
economică. Catalanii îşi vorbesc propria limbă 
şi au avut cândva, cu multe secole în urmă, pro¬ 
priul lor stat, dar ceea ce a dat avânt mişcării 
de independenţă ţine de faptul că provincia e 
mai bogată şi mai dinamică decât restul Spaniei, 
şi atunci, teoretic, ar avea de câştigat dacă s-ar 
separa. Scoţia, la rându-i, nu se poate plânge că 

ar fi fost asuprită de englezi; dimpotrivă, în is¬ 
toria lor comună, scoţienii sunt cei care au ali¬ 
mentat constant elita politică şi intelectuală 
britanică (oricum, într-un procent mai mare de¬ 
cât acela al numărului lor, mai puţin de o zecime 
dintre britanici). La fel ca în cazul Cataloniei, şi 
scoţienii consideră că s-ar descurca mai bine ei 
între ei decât împreună cu toţi britanicii. 

încă şi mai gravă e fractura aparent de ne¬ 
vindecat din Italia între Nord şi Sud. Acolo nu 
mai e în discuţie o simplă regiune, ci o ţară în¬ 
treagă împărţită în două, cu superioritatea eco¬ 
nomică zdrobitoare a Nordului faţă de Sud; în 
plus, şi cu o diferenţă sensibilă de mentalităţi 
şi comportamente. 

Să fie doar câteva cazuri izolate? Sau e înce¬ 
putul unei mari mişcări regionaliste care ar putea 
să transforme în cele din urmă Europa statelor 
naţionale într-o Europă a regiunilor? 



O Românie cu mai multe viteze 


UNDE SUNTEM NOI, în acest tablou destul de con¬ 
fuz? Pe de o parte, într-un stat naţional bine 
consolidat, mai temeinic întocmit decât în peri¬ 
oada interbelică. Din păcate, doar acesta ră¬ 
mâne marele succes al României. Desigur, fără 
a uita intrarea (nu tocmai meritată) în Uniunea 
Europeană, al treilea mare noroc istoric, după 
Unirea Principatelor şi crearea României Mari. 

Cu ţara pe care o avem, luând în considerare 
datele ei „naturale", s-ar fi putut face minuni, 
în fapt însă, românii nu reuşesc să se desprindă 
de o istorie în cel mai bun caz mediocră, în care 
„nereuşitele" se adună într-un cortegiu nesfârşit. 
Cât de rezistentă ar fi ideologia naţională - cu 
alte cuvinte, credinţa românilor în România 
întrebarea este până la ce punct poate rezista, 

sabotată pur şi simplu de o gamă nesfârşită de 
neîmpliniri. 

Când milioane de oameni pleacă din ţară, ar 
trebui să fie un semnal de alarmă. Nimeni nu 
poate fi obligat să-şi rateze viaţa numai din dra¬ 
goste pentru România, de fapt pentru a suporta 
o „elită" incompetentă şi coruptă care a pus stă¬ 
pânire pe statul român. Nu „străinii" ameninţă 
România. România e ameninţată din interior. 
Aici e rădăcina răului. Avem parte şi de interpre¬ 
tări fanteziste, precum cele avansate într-un me¬ 
morabil (şi ridicol) „apel" adresat poporului 
român de către Academia Română (de fapt, cam 
de jumătate dintre academicieni; cealaltă jumă¬ 
tate n-a semnat, dar nici nu a protestat în vreun 
fel). Pe primul loc al vinovăţiilor s-ar afla, cred 
academicienii, „rescrierea tendenţioasă, lacunară 
sau chiar mistificatoare a istoriei". Dacă înţeleg 
bine, tinerii fug din ţară fiindcă nu li s-ar fi expli¬ 
cat corect cum stau lucrurile cu Ştefan cel Mare 
şi cu Mihai Vi teazul. Academicienii cer „institu¬ 
ţiilor abilitate" „să vegheze şi să acţioneze pentru 
a preveni, pentru a contracara şi, atunci când se 
încalcă legea, pentru a pedepsi toate diversiunile 
şi agresiunile la adresa identităţii, suveranităţii 
şi unităţii naţionale a României". Decât să faci 
autostrăzi, şcoli şi spitale, mai bine bagi câţiva 
istorici la puşcărie; e mai ieftin. Oricum, să re¬ 
marcăm că, în România, tocmai Academia e cea 

care dă tonul intoleranţei intelectuale, ceea ce 
e iarăşi un record românesc. 1 

In ciuda unificării şi omogenizării succesive, 
ceva a mai rămas totuşi din specificul istoric şi 
cultural al provinciilor care, împreună, au creat 
România. S-a observat cu mirare, în primul de¬ 
ceniu de după căderea comunismului, că rede¬ 
venise vizibilă, în comportamentul electoral al 
românilor, o frontieră care se credea ştearsă: 
frontiera care despărţea, pe linia arcului carpa¬ 
tic, Vechiul Regat de Transilvania şi Banat. Ar¬ 
delenii şi bănăţenii votau „puţin" altfel, mai 
aproape de Convenţia Democrată decât de neo- 
comuniştii lui Ion Iliescu. Erau, cum s-ar zice, o 
idee mai „occidentali". 

N-a existat în România o politică inteligentă 
care să vizeze dezvoltarea echilibrată a regiuni¬ 
lor ţării. Descentralizarea administrativă, atât 
de aşteptată, e amânată mereu, lovindu-se de 
filozofia adânc înrădăcinată a „statului unitar" 
şi nu mai puţin de teama că i-ar putea favoriza 
pe maghiari. S-au decupat doar nişte fantoma¬ 
tice „regiuni de dezvoltare", trasate cu grijă, ca 

1. O judecată severă asupra rolului jucat de Acade¬ 
mia Română, la Oliver Jens Schmitt, în cartea deja 
menţionată: „Cu toate breşele şi mutaţiile personale, 
Academia a făcut, prin majoritatea purtătorilor de me¬ 
saje, oficiul de păstrătoare a gândirii naţionaliste şi a 
structurilor autoritare" (op. cit., p. 54). 

să nu corespundă cumva regiunilor istorice şi 
unor eventuale tentaţii „separatiste"; oricum, 
ele există mai mult cu numele. Fără o descen¬ 
tralizare efectivă, dar şi fără o politică fermă a 
„centrului", provinciile s-au dezvoltat cum au 
putut, unele mai bine, altele mai rău, cu conse¬ 
cinţe asupra „statului unitar", care vor fi cândva 
evaluate. Transilvania şi Banatul sunt trase 
spre Europa Centrală, în timp ce Moldova ră¬ 
mâne oarecum izolată. Trebuie luat în conside¬ 
rare şi faptul că, socotită nu în kilometri, ci în 
timpul necesar pentru a o parcurge, România a 
ajuns să fie o ţară imensă. Căile ferate se află 
într-o stare lamentabilă, iar autostrăzi, cum am 
văzut, aproape că nu există. Cum nimeni nu 
ţine să se împotmolească pe drumurile româ¬ 
neşti, favorizate în raporturile lor cu lumea eu¬ 
ropeană au fost oraşele şi regiunile aflate cât 
mai aproape de frontierele occidentale ale ţării, 
mai precis de autostrăzile din Ungaria. S-au 
reactivat, desigur, şi mai vechi solidarităţi cen- 
tral-europene, istorice şi culturale. Cert e că 
între diversele părţi ale României decalajele 
sunt pe cale să devină îngrijorătoare. 

Iată, mai concret, cum se prezintă PIB-ul pe 
cap de locuitor (exprimat în mii de euro) la ni¬ 
velul judeţelor ţării, în anul 2018. 2 Cel mai sus 

2. Analizeeconomice.ro. Sursa datelor: Comisia Na¬ 
ţională de Prognoză. 

se află Bucureştiul, cu 27,18; cel mai jos, judeţul 
Vaslui, cu 4,63. Diferenţa este enormă! De men¬ 
ţionat că media pe ţară (PIB-ul pe cap de locui¬ 
tor la scara întregii Românii) este de 10,25. 
Moldova se află în starea cea mai rea. Nici nu 
ştiau câtă dreptate vor avea cei care, la 1859 
sau 1866, îşi exprimau temeri cu privire la vii¬ 
torul fostului principat. Exceptând judeţele Iaşi 
(7,73) şi Galaţi (7,37), aflate şi ele într-o poziţie 
mediocră, celelalte şase judeţe ale Moldovei sunt 
printre cele mai sărace din întreaga ţară: Vran- 
cea - 6,28; Bacău - 6,51; Neamţ - 5,55; Su¬ 
ceava - 5,84; Botoşani - 5,06; Vaslui - 4,63. 

Partea de sud a României prezintă rezultate 
amestecate, şi foarte bune, şi foarte proaste. Ju¬ 
deţul Constanţa (14,20) e pe primul loc în ţară 
după Bucureşti. Şi Prahova (12,47) înregistrează 
un scor destul de bun. La extrema cealaltă întâl¬ 
nim Teleormanul (5,51) care concurează cu ju¬ 
deţele din Moldova, pentru unul dintre ultimele 
locuri. 

Transilvania, într-adevăr, se poate spune că 
a „decolat". Judeţul Cluj se ridică la 13,10, Ti¬ 
mişoara la 12,84, Braşovul la 12,07, Alba la 
10,58, Sibiul la 10,65, Aradul Ia 9,69... La nive¬ 
lul cel mai de jos se află Ţinutul Secuiesc: Har¬ 
ghita, cu 7,01, şi Covasna, cu 6,88; de precizat 
însă că până şi acestea depăşesc multe dintre 
judeţele Moldovei şi chiar ale Munteniei. 

Naţionaliştii (mereu agitaţi, de felul lor) trag 
semnalul de alarmă. România, după ei, riscă 
„ruperea" Transilvaniei. Va fi, altfel spus, prea 
dinamică (şi prea legată de Europa Centrală) 
pentru a mai rămâne în cadrul României. Nu vor 
pleca doar ungurii acolo, vor pleca de astă dată 
cu toţii, fără deosebire de naţionalitate. Unii au 
aflat şi când: peste cel mult zece ani! Ciudat că 
tocmai susţinătorii unităţii istorice româneşti 
(inclusiv în veacurile când aceasta n-a prea exis¬ 
tat) profetizează dezmembrarea României, as¬ 
tăzi, când spiritul de unitate e greu de contestat. 
Românii sunt dezbinaţi mai în toate privinţele, 
nu însă în ceea ce priveşte identitatea lor naţio¬ 
nală. Cel puţin pentru viitorul previzibil, n-are 
rost să ne facem asemenea griji (dacă nu cumva 
e o falsă alarmă - Patria în primejdie! -, urmă¬ 
rind să-i atragă pe oameni sub stindardul naţio¬ 
nalismului). Rămâne însă inadmisibilă prăpastia 
socioeconomică creată între diversele regiuni ale 
ţării. Trebuie găsită o strategie de reechilibrare: 
măcar de dragul Moldovei! (Şi, de ce nu, şi pen¬ 
tru Teleorman!) 

CUM VEDEŢI ROMÂNIA peste încă o sută de ani? E 
o întrebare care se aude adesea în anul Cente¬ 
narului. La o asemenea întrebare, răspunsurile 
sunt pe măsură: ţara, spun mai toţi, va arăta 
mult mai bine decât acum. Unii cred chiar că va 
arăta splendid. în realitate, răspunsul corect (pe 
care nimeni nu~l dă) ar fi unul singur: nu ştim, 
nu avem nici cea mai mică idee. Nici măcar nu 
ştim dacă România va mai exista! 

Totul depinde de evoluţiile globale, de cum va 
arăta lumea în ansamblu peste o sută de ani. E 
foarte posibil să devină de nerecunoscut pentru 
noi, cei de astăzi. Ne despărţim de trecut într-un 
ritm ameţitor. Ce se va întâmpla cu „statul na¬ 
ţional", nu doar al nostru, şi în genere cu struc¬ 
turile politice instaurate pe parcursul ultimelor 

generaţii rămâne o întrebare deschisă. Cu Eu¬ 
ropa ce va fi? Se vor menţine în interiorul ei 
vechile frontiere naţionale, sau acestea se vor 
şterge treptat, până la dispariţie? Oricum, pre¬ 
ocupările majore sunt deja altele. Naţiunea ră¬ 
mâne o moştenire istorică, dar nu mai are primul 
rol - cum l-a avut cândva - în procesul de rein- 
ventare a lumii. Acum intrăm în era unor tehno¬ 
logii din ce în ce mai sofisticate, al căror impact 
poate să meargă până la o posibilă sau - cred 
unii - probabilă transformare biologică a speciei 
umane. Va fi raiul, va fi iadul, vor fi şi una, şi 
alta? Nu ştim. Va fi însă cu siguranţă altceva. 

în marea restructurare planetară care se 
anunţă, e România pregătită să fie un factor 
activ? în prea mică măsură, după cum stau lu¬ 
crurile azi. România „educată" e încă minoritară, 
îi stau în faţă, masive, zecile de procente de 
analfabetism funcţional identificabil inclusiv la 
nivelul „elitei" politice. 

Greu de spus cu ce ar trebui început. Cu dru¬ 
murile, cu şcolile, cu spitalele? Tbate, prea multe, 
par a fi prioritare, rezultatul fiind că nu se face 
mai nimic. în realitate, prioritară a fost preocu¬ 
parea unora (în mare parte, a „elitei" ieşite din 
comunism) de a aduna cât mai multă bogăţie şi 
putere; n-au mai avut vreme să se gândească la 
un proiect temeinic pentru România. 

Probi ema-cheie rămâne educaţia , în sensul 
cel mai cuprinzător al termenului. Contrar opi¬ 
niei lui Marx, în orice societate, nu economia 
comandă, ci cultura. Ne-am occidentalizat doar 
pe jumătate, în timp ce jumătatea cealaltă (cul¬ 
tură, mentalităţi, comportamente) e încă anco¬ 
rată învechea tradiţie orientală. Singura noastră 
şansă este să ducem până la capăt procesul de 
modernizare şi de democratizare început în urmă 
cu două veacuri. Dacă vrem să mai însemnăm 
ceva în lumea de mâine. 

